text:
διατάξεων σχετικά με την επίλυση διαφορών που προβλέπονται στην παρούσα συμφωνία ή σε οποιαδήποτε άλλη συμφωνία.
 3. Δεν απαιτούνται διαβουλεύσεις πριν από την έναρξη της διαδικασίας διαμεσολάβησης. Ωστόσο, ένα μέρος πρέπει κανονικά να κάνει χρήση άλλων διατάξεων περί συνεργασίας ή διαβουλεύσεων που προβλέπονται στην παρούσα συμφωνία πριν από την έναρξη της διαδικασίας διαμεσολάβησης.
 4. Τα μέρη δεν βασίζονται ούτε προβάλλουν ως αποδεικτικά στοιχεία σε άλλες διαδικασίες επίλυσης διαφορών στο πλαίσιο της παρούσας ή οποιασδήποτε άλλης συμφωνίας, ούτε η ειδική ομάδα διαιτησίας λαμβάνει υπόψη:
 α)
 τις θέσεις που έλαβε το άλλο μέρος κατά τη διάρκεια της διαδικασίας διαμεσολάβησης ή τις πληροφορίες που έχουν συγκεντρωθεί βάσει του άρθρου 4.2·
 β)
 το γεγονός ότι το άλλο μέρος έχει εκφράσει τη βούλησή του να αποδεχθεί λύση για το μέτρο που αποτελεί αντικείμενο της διαμεσολάβησης· ή
 γ)
 τις συμβουλές που έχει παράσχει ή τις προτάσεις που έχει διατυπώσει ο διαμεσολαβητής.
 5. Ο διαμεσολαβητής δεν μπορεί να ενεργήσει ως μέλος της ειδικής ομάδας σε διαδικασία επίλυσης των διαφορών στο πλαίσιο της παρούσας συμφωνίας ή με βάση τη συμφωνία του ΠΟΕ που αφορά το ίδιο θέμα για το οποίο έχει υπηρετήσει ως διαμεσολαβητής.
 Άρθρο 7
 Προθεσμίες
 Όλες οι προθεσμίες που αναφέρονται στο παρόν παράρτημα μπορούν να τροποποιηθούν κατόπιν αμοιβαίας συμφωνίας των μερών.
 Άρθρο 8
 Επιβαρύνσεις
 1. Κάθε μέρος βαρύνεται με τις δαπάνες για τη συμμετοχή στη διαδικασία διαμεσολάβησης.
 2. Τα μέρη μοιράζονται από κοινού και εξίσου τις δαπάνες που απορρέουν από οργανωτικά θέματα, συμπεριλαμβανομένων της αμοιβής και των εξόδων του διαμεσολαβητή. Η αμοιβή του διαμεσολαβητή πρέπει να είναι σύμφωνη με την αμοιβή του προέδρου της ειδικής ομάδας διαιτησίας που προβλέπεται στην παράγραφο 8 του παραρτήματος 29-Α.
 Άρθρο 9
 Αναθεώρηση
 Πέντε έτη μετά την έναρξη ισχύος της παρούσας συμφωνίας, τα μέρη προβαίνουν σε αμοιβαίες διαβουλεύσεις σχετικά με την ανάγκη τροποποίησης του μηχανισμού διαμεσολάβησης με βάση την εμπειρία που θα έχει αποκτηθεί και την ανάπτυξη τυχόν αντίστοιχου μηχανισμού στο πλαίσιο του ΠΟΕ.
 (1) Τα μέρη δεν δύνανται να αντιταχθούν στη διαβούλευση εμπειρογνώμονα στο πλαίσιο μιας διαδικασίας επίλυσης διαφορών δυνάμει του παρόντος κεφαλαίου ή δυνάμει της συμφωνίας ΠΟΕ με μόνο επιχείρημα ότι ο εμπειρογνώμονας κλήθηκε να γνωμοδοτήσει δυνάμει της παρούσας παραγράφου.
 ΠΑΡΑΡΤΗΜΑ 30-Α
 ΚΑΤΑΛΟΓΟΣ ΔΙΜΕΡΩΝ ΕΠΕΝΔΥΤΙΚΩΝ ΣΥΜΦΩΝΙΩΝ ΜΕΤΑΞΥ ΤΟΥ ΚΑΝΑΔΑ ΚΑΙ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΕΝΩΣΗΣ
 Συμφωνία μεταξύ της κυβέρνησης της Δημοκρατίας της Κροατίας και της κυβέρνησης του Καναδά για την προώθηση και την προστασία των επενδύσεων, η οποία συνήφθη στην Οτάβα στις 3 Φεβρουαρίου 1997.
 Συμφωνία μεταξύ της Τσεχικής Δημοκρατίας και του Καναδά για την προώθηση και την προστασία των επενδύσεων, η οποία συνήφθη στην Πράγα στις 6 Μαΐου 2009.
 Συμφωνία μεταξύ της κυβέρνησης της Δημοκρατίας της Ουγγαρίας και της κυβέρνησης του Καναδά για την προώθηση και την αμοιβαία προστασία των επενδύσεων, η οποία συνήφθη στην Οτάβα στις 3 Οκτωβρίου 1991.
 Συμφωνία μεταξύ της κυβέρνησης της Δημοκρατίας της Λετονίας και της κυβέρνησης του Καναδά για την προώθηση και την προστασία των επενδύσεων, η οποία συνήφθη στη Ρίγα στις 5 Μαΐου 2009.
 Ανταλλαγή διακοινώσεων μεταξύ της κυβέρνησης του Καναδά και της κυβέρνησης της Δημοκρατίας της Μάλτας που συνιστούν συμφωνία


text:
σχετικά με την ασφάλιση ξένων επενδύσεων, η οποία υπεγράφη στη Βαλέτα στις 24 Μαΐου 1982.
 Συμφωνία μεταξύ της κυβέρνησης της Δημοκρατίας της Πολωνίας και της κυβέρνησης του Καναδά για την προώθηση και την αμοιβαία προστασία των επενδύσεων, η οποία συνήφθη στη Βαρσοβία στις 6 Απριλίου 1990.
 Συμφωνία μεταξύ της κυβέρνησης της Ρουμανίας και της κυβέρνησης του Καναδά για την προώθηση και την αμοιβαία προστασία των επενδύσεων, η οποία συνήφθη στο Βουκουρέστι στις 8 Μαΐου 2009.
 Συμφωνία μεταξύ της Σλοβακικής Δημοκρατίας και του Καναδά για την προώθηση και την προστασία των επενδύσεων, η οποία συνήφθη στη Μπρατισλάβα στις 20 Ιουλίου 2010.
 ΠΑΡΑΡΤΗΜΑ 30-B
 ΤΡΟΠΟΠΟΙΗΣΕΙΣ ΤΗΣ ΣΥΜΦΩΝΙΑΣ ΤΟΥ 1989 ΓΙΑ ΤΑ ΑΛΚΟΟΛΟΥΧΑ ΠΟΤΑ ΚΑΙ ΤΗΣ ΣΥΜΦΩΝΙΑΣ ΤΟΥ 2003 ΓΙΑ ΤΟΥΣ ΟΙΝΟΥΣ ΚΑΙ ΤΑ ΑΛΚΟΟΛΟΥΧΑ ΠΟΤΑ
 ΤΜΗΜΑ Α
 Στο άρθρο 1 της συμφωνίας του 1989 για τα αλκοολούχα ποτά, όπως τροποποιήθηκε από το παράρτημα VIII της συμφωνίας του 2003 για τους οίνους και τα αλκοολούχα ποτά, προστίθεται ο ακόλουθος ορισμός:
 «“αρμόδια αρχή”, κυβέρνηση ή επιτροπή, συμβούλιο ή άλλος δημόσιος οργανισμός ενός μέρους που εξουσιοδοτείται από τον νόμο να ελέγχει την πώληση οίνων και αλκοολούχων ποτών.».
 ΤΜΗΜΑ B
 Το άρθρο 2.2 σημείο β) της συμφωνίας του 1989 για τα αλκοολούχα ποτά, όπως τροποποιήθηκε με το παράρτημα VIII της συμφωνίας του 2003 για τους οίνους και τα αλκοολούχα ποτά, αντικαθίσταται από το εξής:
 «β)
 για να απαιτήσουν τα εκτός της εγκατάστασης σημεία πώλησης ιδιωτικών οινοπωλείων στο Οντάριο (Ontario) και στη Βρετανική Κολομβία (British Columbia) να πωλούν μόνο οίνους που παράγονται από καναδικά οινοποιεία. Ο αριθμός αυτών των εκτός της εγκατάστασης σημείων πώλησης ιδιωτικών οινοπωλείων που επιτρέπεται να πωλούν μόνο οίνους που παράγονται από καναδικά οινοποιεία στις εν λόγω επαρχίες δεν πρέπει να υπερβαίνει τα 292 στο Οντάριο (Ontario) και τα 60 στη Βρετανική Κολομβία (British Columbia).».
 ΤΜΗΜΑ Γ
 Το άρθρο 4 της συμφωνίας του 1989 για τα αλκοολούχα ποτά, όπως τροποποιήθηκε με το παράρτημα VIII της συμφωνίας του 2003 για τους οίνους και τα αλκοολούχα ποτά, αντικαθίσταται από το εξής:
 «Άρθρο 4
 Εμπορική μεταχείριση
 1. Οι αρμόδιες αρχές, κατά την άσκηση των αρμοδιοτήτων τους όσον αφορά την αγορά, τη διανομή και τη λιανική πώληση προϊόντων του άλλου μέρους, εφαρμόζουν τις διατάξεις της ΓΣΔΕ άρθρο XVII σχετικά με τις κρατικές εμπορικές επιχειρήσεις, ιδίως προκειμένου να λάβουν τις σχετικές αποφάσεις αποκλειστικά με βάση εμπορικά κριτήρια και παρέχουν στις επιχειρήσεις του άλλου μέρους, σύμφωνα με τις καθιερωμένες επιχειρηματικές πρακτικές, επαρκείς ευκαιρίες να ανταγωνιστούν για τη συμμετοχή σε τέτοιες αγορές.
 2. Κάθε μέρος λαμβάνει όλα τα δυνατά μέτρα για να εξασφαλίσει ότι μια επιχείρηση στην οποία έχει χορηγηθεί το μονοπώλιο της εμπορίας και της πώλησης οίνων και αλκοολούχων ποτών στο έδαφός του δεν εκμεταλλεύεται τη μονοπωλιακή της θέση για να συμμετάσχει, άμεσα ή έμμεσα, όπως μέσω των συναλλαγών της με τις μητρικές, θυγατρικές ή άλλες επιχειρήσεις με κοινή ιδιοκτησία, στην πώληση οίνων και αλκοολούχων ποτών σε αγορά εκτός του εδάφους στο οποίο η επιχείρηση κατέχει μονοπωλιακή θέση η οποία παράγει επιζήμιο προς τον ανταγωνισμό αποτέλεσμα, το οποίο περιορίζει αισθητά τον ανταγωνισμό στην εν λόγω αγορά.».
 ΤΜΗΜΑ Δ
 Το άρθρο

type: contracts

jurisdiction: EU


text:
4α της συμφωνίας του 1989 για τα αλκοολούχα ποτά, όπως τροποποιήθηκε με το παράρτημα VIII της συμφωνίας του 2003 για τους οίνους και τα αλκοολούχα ποτά, αντικαθίσταται από το εξής:
 «4α — Τιμολόγηση
 1. Οι αρμόδιες αρχές των μερών εξασφαλίζουν ότι οποιοδήποτε περιθώριο κέρδους, κόστος υπηρεσίας ή άλλο τιμολογιακό μέτρο δεν εισάγει διακρίσεις, εφαρμόζεται σε όλες τις πωλήσεις λιανικής και συμμορφώνεται με το άρθρο 2.
 2. Είναι δυνατόν να εφαρμοστεί διαφορά κόστους υπηρεσίας σε προϊόν του άλλου μέρους μόνο στον βαθμό που δεν υπερβαίνει το πρόσθετο κόστος που συνδέεται αναγκαστικά με την εμπορία των προϊόντων του άλλου μέρους, λαμβανομένου υπόψη του πρόσθετου κόστους το οποίο προκύπτει, μεταξύ άλλων, από τις μεθόδους παράδοσης και τη συχνότητα.
 3. Κάθε μέρος εξασφαλίζει ότι το κόστος των υπηρεσιών δεν εφαρμόζεται σε προϊόν του άλλου μέρους με βάση την αξία του προϊόντος.
 4. Η διαφορά κόστους υπηρεσίας δικαιολογείται με καθιερωμένες λογιστικές διαδικασίες από ανεξάρτητους ελεγκτές βάσει ελέγχου που ολοκληρώθηκε κατόπιν αιτήματος του άλλου μέρους εντός ενός έτους από την έναρξη ισχύος της συμφωνίας 2003 για τους οίνους και τα αλκοολούχα ποτά και, στη συνέχεια, κατόπιν αιτήματος του εν λόγω μέρους σε χρονικά διαστήματα που δεν είναι μικρότερα των τεσσάρων ετών. Οι έλεγχοι κοινοποιούνται στο άλλο μέρος εντός ενός έτους από την υποβολή σχετικού αιτήματος.
 5. Οι αρμόδιες αρχές επικαιροποιούν τα τέλη της διαφοράς κόστους υπηρεσίας, εάν απαιτείται, ώστε να αντανακλάται η δέσμευση του άρθρου 4α παράγραφος 2.
 6. Οι αρμόδιες αρχές δημοσιοποιούν τα τέλη της διαφοράς κόστους υπηρεσίας με μέσα που είναι προσβάσιμα από το κοινό, όπως στον επίσημο δικτυακό τόπο τους.
 7. Οι αρμόδιες αρχές ορίζουν ένα σημείο επαφής για τα ερωτήματα και τις ανησυχίες του άλλου μέρους όσον αφορά τα τέλη της διαφοράς κόστους υπηρεσίας. Κάθε μέρος ανταποκρίνεται στο αίτημα του άλλου μέρους γραπτώς εντός 60 ημερών από την παραλαβή του αιτήματος.».
 ΕΝΟΤΗΤΑ E
 Η συμφωνία του 1989 για τα αλκοολούχα ποτά, όπως τροποποιήθηκε με το παράρτημα VIII της συμφωνίας του 2003 για τους οίνους και τα αλκοολούχα ποτά, τροποποιείται με την προσθήκη του άρθρου 4β:
 «Άρθρο 4β
 Απαιτήσεις ανάμειξης
 Κανένα μέρος δεν επιτρέπεται να εγκρίνει ή να διατηρεί μέτρο βάσει του οποίου τα αποσταγμένα αλκοολούχα ποτά που εισάγονται από το έδαφος του άλλου μέρους για εμφιάλωση πρέπει να αναμειγνύονται με τα αποσταγμένα αλκοολούχα ποτά του μέρους εισαγωγής.».
 ΕΝΟΤΗΤΑ ΣΤ
 Η συμφωνία του 2003 για τους οίνους και τα αλκοολούχα ποτά τροποποιείται ως εξής:
 α)
 Στο άρθρο 27 (Μεικτή επιτροπή), η πρώτη περίπτωση της παραγράφου 3 αντικαθίσταται με την εξής φράση: «έγκριση τροποποιήσεων των παραρτημάτων της παρούσας συμφωνίας μέσω απόφασης της μεικτής επιτροπής.».
 β)
 Ο τίτλος VIII (Διευθέτηση διαφορών) απαλείφεται.
 γ)
 Οι δύο τελευταίες περίοδοι του άρθρου 8.1 (Διαδικασία ένστασης) αντικαθίστανται με τη φράση: «Ένα συμβαλλόμενο μέρος μπορεί να ζητήσει διαβουλεύσεις όπως προβλέπεται στο άρθρο 29.4 (Διαβουλεύσεις) της συνολικής οικονομικής και εμπορικής συμφωνίας Καναδά-Ευρωπαϊκής Ένωσης (“ΣΟΕΣ”). Εάν δεν επιτευχθεί η διευθέτηση του ζητήματος στα πλαίσια των διαβουλεύσεων αυτών, κάθε συμβαλλόμενο μέρος έχει τη δυνατότητα να κοινοποιήσει γραπτώς στο άλλο συμβαλλόμενο μέρος την απόφαση του να παραπέμψει το ζήτημα στη διαιτησία δυνάμει των άρθρων


text:
29.6 έως 29.10 της ΣΟΕΣ.».
 δ)
 Στο άρθρο 9 (Τροποποίηση του παραρτήματος I), η εισαγωγική φράση της παραγράφου 2 αντικαθίσταται ως εξής: «Κατά παρέκκλιση από την παράγραφο 1, στην περίπτωση που ένα συμβαλλόμενο μέρος έχει κινήσει τη διαδικασία ένστασης που προβλέπεται στο άρθρο 8 (Διαδικασία ένστασης), τα συμβαλλόμενα μέρη ενεργούν σύμφωνα με το αποτέλεσμα των διαβουλεύσεων, εκτός αν το ζήτημα έχει παραπεμφθεί στη διαδικασία διαιτησίας που προβλέπεται στα άρθρα 29.6 έως 29.10 της ΣΟΕΣ, στην οποία περίπτωση:».
 ε)
 Στο άρθρο 9 (Τροποποίηση του παραρτήματος I) προστίθεται η εξής παράγραφος 3: «3. Όταν τα άρθρα 29.6 έως 29.10 της ΣΟΕΣ εφαρμόζονται στο πλαίσιο της διαδικασίας που αναφέρεται στην παράγραφο 2, εφαρμόζονται τηρουμένων των αναλογιών.».
 ΠΑΡΑΡΤΗΜΑ 30-Γ
 ΚΟΙΝΗ ΔΗΛΩΣΗ ΓΙΑ ΤΟΥΣ ΟΙΝΟΥΣ ΚΑΙ ΤΑ ΑΛΚΟΟΛΟΥΧΑ ΠΟΤΑ
 Τα μέρη αναγνωρίζουν τις προσπάθειες που έχουν καταβληθεί και την πρόοδο που έχει συντελεστεί όσον αφορά τους οίνους και τα αλκοολούχα ποτά στο πλαίσιο των διαπραγματεύσεων για την παρούσα συμφωνία. Οι προσπάθειες αυτές οδήγησαν σε αμοιβαία συμφωνηθείσες λύσεις σε ορισμένα ζητήματα ιδιαίτερης σημασίας.
 Τα μέρη συμφωνούν να συζητήσουν στο πλαίσιο των κατάλληλων μηχανισμών, χωρίς καθυστέρηση και με στόχο την εξεύρεση αμοιβαία συμφωνηθεισών λύσεων οποιοδήποτε άλλο ζήτημα εμπνέει ανησυχία σχετικά με τους οίνους και τα αλκοολούχα ποτά, και ιδίως την επιθυμία της Ευρωπαϊκής Ένωσης να επιδιώξει την εξάλειψη της διαφοροποίησης των επαρχιακών περιθωρίων κέρδους που εφαρμόζονται στους εγχώριους οίνους και τους οίνους που εμφιαλώνονται στον Καναδά σε ιδιωτικά οινοπωλεία.
 Στο τέλος του πέμπτου έτους μετά την έναρξη ισχύος της παρούσας συμφωνίας, τα μέρη συμφωνούν να επανεξετάσουν την πρόοδο που θα έχει σημειωθεί σχετικά με την εξάλειψη της διαφοροποίησης που αναφέρεται στην προηγούμενη παράγραφο, με βάση την εξέταση όλων των εξελίξεων του τομέα, συμπεριλαμβανομένων των συνεπειών που θα έχει η τυχόν χορήγηση σε τρίτες χώρες ευνοϊκότερης μεταχείρισης στο πλαίσιο άλλων εμπορικών διαπραγματεύσεων με τον Καναδά.
 ΠΑΡΑΡΤΗΜΑ 30-Δ
 ΚΟΙΝΗ ΔΗΛΩΣΗ ΤΩΝ ΜΕΡΩΝ ΣΧΕΤΙΚΑ ΜΕ ΤΙΣ ΧΩΡΕΣ ΠΟΥ ΕΧΟΥΝ ΔΗΜΙΟΥΡΓΗΣΕΙ ΤΕΛΩΝΕΙΑΚΗ ΕΝΩΣΗ ΜΕ ΤΗΝ ΕΥΡΩΠΑΪΚΗ ΕΝΩΣΗ
 1.
 Η Ευρωπαϊκή Ένωση υπενθυμίζει ότι τα κράτη που δημιούργησαν τελωνειακή ένωση με την Ευρωπαϊκή Ένωση υποχρεούνται να ευθυγραμμίσουν τα εμπορικά καθεστώτα τους με εκείνο της Ευρωπαϊκής Ένωσης και, ορισμένα από αυτά, να συνάψουν προτιμησιακές συμφωνίες με χώρες που έχουν προτιμησιακές συμφωνίες με την Ευρωπαϊκή Ένωση.
 2.
 Στο πλαίσιο αυτό, ο Καναδάς θα καταβάλει κάθε δυνατή προσπάθεια προκειμένου να αρχίσει διαπραγματεύσεις με τις χώρες:
 α)
 οι οποίες έχουν δημιουργήσει τελωνειακή ένωση με την Ευρωπαϊκή Ένωση, και
 β)
 τα αγαθά των οποίων δεν ωφελούνται από τις δασμολογικές παραχωρήσεις που προβλέπονται στην παρούσα συμφωνία,
 με σκοπό τη σύναψη ολοκληρωμένης διμερούς συμφωνίας για την εγκαθίδρυση ζώνης ελεύθερων συναλλαγών, σύμφωνα με τις οικείες διατάξεις της συμφωνίας του ΠΟΕ για τα αγαθά και τις υπηρεσίες, με την προϋπόθεση ότι οι εν λόγω χώρες συμφωνούν να διαπραγματευθούν μια φιλόδοξη και συνολική συμφωνία ανάλογη με την παρούσα συμφωνία ως προς το πεδίο εφαρμογής και τις φιλοδοξίες. Ο Καναδάς θα καταβάλει προσπάθειες προκειμένου να αρχίσουν, το συντομότερο δυνατόν, διαπραγματεύσεις για την έναρξη ισχύος της προαναφερόμενης συμφωνίας το ταχύτερο δυνατόν μετά την έναρξη ισχύος της παρούσας συμφωνίας.
 Πρωτόκολλο σχετικά με τους κανόνες καταγωγής


text:
και τις διαδικασίες καταγωγής
 ΤΜΗΜΑ Α
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Ορισμοί
 Για τους σκοπούς του παρόντος πρωτοκόλλου ισχύουν οι ακόλουθοι ορισμοί:
 υδατοκαλλιέργεια
 : η καλλιέργεια υδρόβιων οργανισμών, στους οποίους περιλαμβάνονται ψάρια, μαλάκια, μαλακόστρακα, άλλα ασπόνδυλα υδρόβια και υδρόβια φυτά, από γόνους όπως αυγά, ιχθύδια και προνύμφες, με παρέμβαση στις διαδικασίες εκτροφής ή ανάπτυξης για τη βελτίωση της παραγωγής, όπως η συστηματική δημιουργία αποθεμάτων, η παροχή τροφής ή η προστασία από αρπακτικά ζώα,
 υπαγόμενο
 : αναφέρεται στην κατάταξη προϊόντος σε συγκεκριμένη κλάση ή διάκριση του Εναρμονισμένου Συστήματος (ΕΣ),
 τελωνειακή αρχή
 : κάθε κρατική αρχή η οποία είναι αρμόδια, δυνάμει του δικαίου ενός μέρους, για τη διαχείριση και εφαρμογή της τελωνειακής νομοθεσίας ή, για την ΕΕ, εφόσον προβλέπεται, οι αρμόδιες υπηρεσίες της Ευρωπαϊκής Επιτροπής,
 δασμολογητέα αξία
 : η αξία που προσδιορίζεται βάσει της συμφωνίας για τη δασμολογητέα αξία,
 προσδιορισμός της καταγωγής
 : ο προσδιορισμός σχετικά με το αν ένα προϊόν μπορεί να χαρακτηριστεί ως καταγόμενο προϊόν σύμφωνα με το παρόν πρωτόκολλο,
 εξαγωγέας
 : εξαγωγέας ο οποίος είναι εγκατεστημένος στο έδαφος ενός μέρους,
 πανομοιότυπα καταγόμενα προϊόντα
 : προϊόντα που είναι τα ίδια από κάθε άποψη, συμπεριλαμβανομένων των φυσικών χαρακτηριστικών, της ποιότητας και της φήμης τους, ανεξαρτήτως διαφορών ήσσονος σημασίας στην εμφάνισή τους οι οποίες δεν αφορούν τον προσδιορισμό της καταγωγής των εν λόγω προϊόντων σύμφωνα με το παρόν πρωτόκολλο,
 εισαγωγέας
 : εισαγωγέας ο οποίος είναι εγκατεστημένος στο έδαφος ενός μέρους,
 ύλη
 : κάθε συστατικό, κατασκευαστικό στοιχείο, μέρος ή προϊόν που χρησιμοποιείται για την παραγωγή άλλου προϊόντος,
 καθαρό βάρος μη καταγόμενης ύλης
 : το βάρος της ύλης όπως χρησιμοποιείται για την παραγωγή του προϊόντος, μη συμπεριλαμβανομένου του βάρους της συσκευασίας της ύλης,
 καθαρό βάρος του προϊόντος
 : το βάρος ενός προϊόντος, μη συμπεριλαμβανομένου του βάρους της συσκευασίας. Επιπλέον, εάν η παραγωγή περιλαμβάνει κατεργασίες θέρμανσης ή ξήρανσης, το καθαρό βάρος του προϊόντος μπορεί να ισούται με το καθαρό βάρος όλων των υλών που χρησιμοποιούνται για την παραγωγή του, μη συμπεριλαμβανομένου του νερού της κλάσης 22.01 που προστίθεται κατά την παραγωγή του προϊόντος,
 παραγωγός
 : κάθε πρόσωπο το οποίο συμμετέχει σε οποιαδήποτε μορφή επεξεργασίας ή μεταποίησης, συμπεριλαμβανομένων εργασιών όπως η καλλιέργεια, εξόρυξη, εκτροφή, συγκομιδή, αλιεία, παγίδευση, θήρα, κατασκευή, συναρμολόγηση ή αποσυναρμολόγηση προϊόντος,
 προϊόν
 : το αποτέλεσμα της παραγωγής, ακόμη και αν προορίζεται να χρησιμοποιηθεί ως ύλη για την παραγωγή άλλου προϊόντος,
 παραγωγή
 : κάθε μορφή επεξεργασίας ή μεταποίησης, συμπεριλαμβανομένων εργασιών όπως η καλλιέργεια, εξόρυξη, εκτροφή, συγκομιδή, αλιεία, παγίδευση, θήρα, κατασκευή, συναρμολόγηση ή αποσυναρμολόγηση προϊόντος,
 συναλλακτική αξία ή τιμή εκ του εργοστασίου του προϊόντος
 : η πληρωθείσα ή πληρωτέα τιμή που καταβάλλεται στον παραγωγό του προϊόντος στον τόπο όπου εκτελέστηκαν οι τελευταίες εργασίες παραγωγής, και η οποία πρέπει να περιλαμβάνει την αξία όλων των υλών. Εάν δεν υπάρχει πληρωθείσα ή πληρωτέα τιμή ή εάν δεν περιλαμβάνει την αξία όλων των υλών, η συναλλακτική αξία ή η τιμή εκ του εργοστασίου του προϊόντος:
 α)
 πρέπει να περιλαμβάνει την αξία όλων των υλών και το κόστος παραγωγής του προϊόντος, το οποίο υπολογίζεται σύμφωνα με γενικώς παραδεκτές λογιστικές αρχές, και
 β)
 μπορεί να περιλαμβάνει τα ποσά για τα γενικά έξοδα


text:
και τα κέρδη του παραγωγού τα οποία μπορούν ευλόγως να καταλογιστούν στο προϊόν.
 Δεν συμπεριλαμβάνονται τυχόν εσωτερικοί φόροι οι οποίοι έχουν επιστραφεί ή ενδέχεται να επιστραφούν κατά την εξαγωγή του παραχθέντος προϊόντος. Εάν η συναλλακτική αξία ή η τιμή εκ του εργοστασίου του προϊόντος περιλαμβάνει έξοδα που προκύπτουν μετά την απομάκρυνση του προϊόντος από τον τόπο παραγωγής, όπως έξοδα μεταφοράς, φόρτωσης, εκφόρτωσης, χειρισμού ή ασφάλισης, τα εν λόγω έξοδα δεν πρέπει να λαμβάνονται υπόψη, και
 αξία μη καταγόμενων υλών
 : η δασμολογητέα αξία της ύλης κατά την εισαγωγή της σε ένα μέρος, η οποία προσδιορίζεται βάσει της συμφωνίας για τη δασμολογητέα αξία. Η αξία της μη καταγόμενης ύλης πρέπει να περιλαμβάνει τυχόν έξοδα τα οποία προκύπτουν κατά τη μεταφορά της ύλης στον τόπο εισαγωγής, όπως έξοδα μεταφοράς, φόρτωσης, εκφόρτωσης, χειρισμού ή ασφάλισης. Εάν η δασμολογητέα αξία δεν είναι γνωστή ή δεν είναι δυνατόν να διαπιστωθεί, η αξία μη καταγόμενων υλών είναι η πρώτη επιβεβαιώσιμη τιμή που καταβλήθηκε για τις ύλες αυτές στην Ευρωπαϊκή Ένωση ή στον Καναδά.
 ΤΜΗΜΑ B
 ΚΑΝΟΝΕΣ ΚΑΤΑΓΩΓΗΣ
 Άρθρο 2
 Γενικές απαιτήσεις
 1. Για τους σκοπούς της παρούσας συμφωνίας, ένα προϊόν θεωρείται καταγόμενο από το μέρος στο οποίο εκτελέστηκαν οι τελευταίες εργασίες παραγωγής εφόσον, στο έδαφος ενός μέρους ή στο έδαφος αμφότερων των μερών σύμφωνα με το άρθρο 3, το εν λόγω προϊόν:
 α)
 έχει παραχθεί εξ ολοκλήρου κατά την έννοια του άρθρου 4,
 β)
 έχει παραχθεί αποκλειστικά από καταγόμενες ύλες ή
 γ)
 έχει υποβληθεί σε επαρκείς εργασίες παραγωγής κατά την έννοια του άρθρου 5.
 2. Με την επιφύλαξη του άρθρου 3 παράγραφοι 8 και 9, οι όροι που καθορίζονται στο παρόν πρωτόκολλο σχετικά με την απόκτηση του χαρακτήρα καταγωγής πρέπει να πληρούνται ανελλιπώς στο έδαφος ενός ή αμφότερων των μερών.
 Άρθρο 3
 Σώρευση καταγωγής
 1. Ένα προϊόν καταγωγής ενός μέρους θεωρείται προϊόν καταγωγής του άλλου μέρους όταν χρησιμοποιείται ως ύλη για την παραγωγή προϊόντος στο εν λόγω άλλο μέρος.
 2. Για τους σκοπούς του προσδιορισμού του χαρακτήρα καταγωγής ενός προϊόντος, ο εξαγωγέας δύναται να λαμβάνει υπόψη τις εργασίες παραγωγής που εκτελούνται σε μη καταγόμενη ύλη στο άλλο μέρος.
 3. Οι διατάξεις των παραγράφων 1 και 2 δεν εφαρμόζονται εάν οι εργασίες παραγωγής που εκτελούνται σε ένα προϊόν περιορίζονται στις εργασίες που αναφέρονται στο άρθρο 7 και σκοπός των εν λόγω εργασιών παραγωγής, όπως καταδεικνύεται με βάση την πλειονότητα των αποδεικτικών στοιχείων, είναι η παράκαμψη της οικονομικής ή φορολογικής νομοθεσίας των μερών.
 4. Εάν ένας εξαγωγέας έχει συμπληρώσει δήλωση τόπου καταγωγής για προϊόν που αναφέρεται στην παράγραφο 2, ο εν λόγω εξαγωγέας πρέπει να είναι κάτοχος συμπληρωμένης και υπογεγραμμένης δήλωσης προμηθευτή από τον προμηθευτή των μη καταγόμενων υλών που χρησιμοποιήθηκαν για την παραγωγή του προϊόντος.
 5. Η δήλωση προμηθευτή μπορεί να είναι η δήλωση που προβλέπεται στο παράρτημα 3 ή ισοδύναμο έγγραφο το οποίο περιλαμβάνει τις ίδιες πληροφορίες που περιγράφουν τις σχετικές μη καταγόμενες ύλες με επαρκή αναλυτικά στοιχεία για την ταυτοποίησή τους.
 6. Εάν η δήλωση προμηθευτή που αναφέρεται στην παράγραφο 4 είναι σε ηλεκτρονική μορφή, δεν απαιτείται να είναι υπογεγραμμένη, υπό την προϋπόθεση ότι οι


text:
τελωνειακές αρχές του μέρους στο οποίο συμπληρώθηκε η δήλωση προμηθευτή είναι σε θέση να εξακριβώσουν την ταυτότητα του προμηθευτή.
 7. Η δήλωση προμηθευτή ισχύει για ένα μόνο τιμολόγιο ή για πολλαπλά τιμολόγια που αφορούν την ίδια ύλη η οποία παρέχεται εντός χρονικής περιόδου που δεν υπερβαίνει τους 12 μήνες από την ημερομηνία που ορίζεται στη δήλωση προμηθευτή.
 8. Με την επιφύλαξη της παραγράφου 9, και εφόσον το επιτρέπει η συμφωνία ΠΟΕ, εάν κάθε μέρος έχει συνάψει συμφωνία ελεύθερων συναλλαγών με την ίδια τρίτη χώρα, ο εξαγωγέας δύναται να λάβει υπόψη ύλη της εν λόγω τρίτης χώρας κατά τον προσδιορισμό του χαρακτήρα καταγωγής ενός προϊόντος στο πλαίσιο της παρούσας συμφωνίας.
 9. Κάθε μέρος εφαρμόζει τις διατάξεις της παραγράφου 8 μόνον εφόσον ισχύουν ισοδύναμες διατάξεις μεταξύ κάθε μέρους και της τρίτης χώρας, και κατόπιν συμφωνίας των μερών σχετικά με τους εφαρμοστέους όρους.
 10. Κατά παρέκκλιση από την παράγραφο 9, εάν κάθε μέρος έχει συνάψει συμφωνία ελεύθερων συναλλαγών με τις Ηνωμένες Πολιτείες, και κατόπιν συμφωνίας αμφότερων των μερών σχετικά με τους εφαρμοστέους όρους, κάθε μέρος εφαρμόζει τις διατάξεις της παραγράφου 8 κατά τον προσδιορισμό του χαρακτήρα καταγωγής ενός προϊόντος των κεφαλαίων 2 ή 11, των κλάσεων 16.01 έως 16.03, του κεφαλαίου 19, των κλάσεων 20.02 ή 20.03 ή της διάκρισης 3505.10 στο πλαίσιο της παρούσας συμφωνίας.
 Άρθρο 4
 Εξ ολοκλήρου παραγόμενα προϊόντα
 1. Τα ακόλουθα προϊόντα θεωρούνται εξ ολοκλήρου παραγόμενα σε ένα μέρος:
 α)
 ορυκτά προϊόντα και άλλοι μη ζώντες φυσικοί πόροι που εξορύσσονται ή λαμβάνονται από το εν λόγω μέρος,
 β)
 λαχανικά, φυτά και φυτικά προϊόντα που συγκομίζονται ή συλλέγονται στο εν λόγω μέρος,
 γ)
 ζώντα ζώα που γεννιούνται και εκτρέφονται στο εν λόγω μέρος,
 δ)
 προϊόντα που προέρχονται από ζώντα ζώα τα οποία εκτρέφονται στο εν λόγω μέρος,
 ε)
 προϊόντα που λαμβάνονται με τη σφαγή ζώων τα οποία έχουν γεννηθεί και εκτραφεί στο εν λόγω μέρος,
 στ)
 προϊόντα που προέρχονται από θήρα, παγίδευση στο έδαφος ή αλιεία που πραγματοποιείται στο εν λόγω μέρος, αλλά όχι πέραν των εξωτερικών ορίων των χωρικών υδάτων του,
 ζ)
 προϊόντα υδατοκαλλιέργειας που εκτρέφονται στο εν λόγω μέρος,
 η)
 ψάρια, οστρακοειδή και άλλα θαλάσσια είδη που αλιεύονται από σκάφος πέραν των εξωτερικών ορίων των χωρικών υδάτων,
 θ)
 προϊόντα που παράγονται σε πλοία-εργοστάσια αποκλειστικά από προϊόντα που αναφέρονται στο στοιχείο η),
 ι)
 ορυκτά προϊόντα και άλλοι μη ζώντες φυσικοί οργανισμοί που λαμβάνονται ή εξορύσσονται από τον θαλάσσιο πυθμένα, το υπέδαφος ή τον ωκεάνιο βυθό:
 i)
 της αποκλειστικής οικονομικής ζώνης του Καναδά ή των κρατών μελών της Ευρωπαϊκής Ένωσης, όπως ορίζεται από το εσωτερικό δίκαιο και σύμφωνα με το μέρος V της σύμβασης των Ηνωμένων Εθνών για το δίκαιο της θάλασσας, η οποία υπεγράφη στο Montego Bay στις 10 Δεκεμβρίου 1982 («σύμβαση UNCLOS»),
 ii)
 της υφαλοκρηπίδας του Καναδά ή των κρατών μελών της Ευρωπαϊκής Ένωσης, όπως ορίζεται από το εσωτερικό δίκαιο και σύμφωνα με το μέρος VI της σύμβασης UNCLOS, ή
 iii)
 της «περιοχής», όπως ορίζεται στο άρθρο 1 παράγραφος 1 της σύμβασης UNCLOS,
 από μέρος ή πρόσωπο ενός μέρους, υπό τον όρο ότι το εν λόγω μέρος ή


text:
πρόσωπο ενός μέρους διατηρεί δικαιώματα εκμετάλλευσης του προαναφερόμενου θαλάσσιου βυθού, υπεδάφους ή ωκεάνιου βυθού,
 ια)
 πρώτες ύλες που ανακτώνται από χρησιμοποιημένα προϊόντα τα οποία συλλέγονται στο εν λόγω μέρος, υπό την προϋπόθεση ότι τα προϊόντα αυτά είναι κατάλληλα μόνο για τέτοιου είδους ανάκτηση,
 ιβ)
 επιμέρους στοιχεία που ανακτώνται από χρησιμοποιημένα προϊόντα τα οποία συλλέγονται στο εν λόγω μέρος, υπό την προϋπόθεση ότι τα προϊόντα αυτά είναι κατάλληλα μόνο για τέτοιου είδους ανάκτηση, όταν τα επιμέρους στοιχεία:
 i)
 ενσωματώνονται σε άλλο προϊόν ή
 ii)
 υποβάλλονται σε περαιτέρω εργασίες παραγωγής προϊόντος με απόδοση και πιθανή διάρκεια ζωής ισοδύναμη ή παρεμφερή της απόδοσης και της πιθανής διάρκειας ζωής νέου προϊόντος του ίδιου είδους,
 ιγ)
 προϊόντα, σε οποιοδήποτε στάδιο της παραγωγής, τα οποία παράγονται στο εν λόγω μέρος αποκλειστικά από προϊόντα που προσδιορίζονται στα στοιχεία α) έως ι).
 2. Για τους σκοπούς της παραγράφου 1 στοιχεία η) και θ), το σκάφος ή πλοίο-εργοστάσιο διέπεται από τις ακόλουθες προϋποθέσεις:
 α)
 το σκάφος ή το πλοίο-εργοστάσιο πρέπει:
 i)
 να είναι νηολογημένο σε κράτος μέλος της Ευρωπαϊκής Ένωσης ή στον Καναδά ή
 ii)
 να είναι εγγεγραμμένο στα μητρώα του Καναδά, εφόσον το εν λόγω σκάφος:
 A)
 αμέσως πριν από την εγγραφή του στα μητρώα του Καναδά, δικαιούται να φέρει τη σημαία κράτους μέλους της Ευρωπαϊκής Ένωσης και πρέπει να πλέει υπό τη σημαία αυτή και
 B)
 πληροί τις προϋποθέσεις της παραγράφου 2 στοιχείο β) σημείο i) ή ii),
 iii)
 να δικαιούται να φέρει τη σημαία κράτους μέλους της Ευρωπαϊκής Ένωσης ή του Καναδά και πρέπει να πλέει υπό τη σημαία αυτή και
 β)
 όσον αφορά την Ευρωπαϊκή Ένωση, το σκάφος ή το πλοίο-εργοστάσιο πρέπει:
 i)
 να ανήκει, κατά ποσοστό 50 τοις εκατό τουλάχιστον, σε υπηκόους κράτους μέλους της Ευρωπαϊκής Ένωσης ή
 ii)
 να ανήκει σε εταιρείες οι οποίες έχουν την έδρα τους και τον κύριο τόπο δραστηριοτήτων τους σε κράτος μέλος της Ευρωπαϊκής Ένωσης, και οι οποίες ανήκουν, κατά ποσοστό 50 τοις εκατό τουλάχιστον, σε κράτος μέλος της Ευρωπαϊκής Ένωσης, ή σε δημόσιους οργανισμούς ή υπηκόους κράτους μέλους της Ευρωπαϊκής Ένωσης ή
 γ)
 όσον αφορά τον Καναδά, το σκάφος ή το πλοίο-εργοστάσιο πρέπει να αλιεύει τα ψάρια, τα οστρακοειδή ή άλλα θαλάσσια είδη δυνάμει καναδικής άδειας αλιείας. Οι καναδικές άδειες αλιείας περιλαμβάνουν τις καναδικές άδειες εμπορικής αλιείας και τις καναδικές άδειες αλιείας αυτόχθονων πληθυσμών που εκδίδονται σε οργανώσεις αυτόχθονων πληθυσμών. Ο κάτοχος της καναδικής άδειας αλιείας πρέπει να είναι:
 i)
 καναδικής ιθαγένειας,
 ii)
 επιχείρηση η οποία ανήκει κατά ποσοστό άνω του 49 % στην κυριότητα αλλοδαπών επιχειρήσεων και διαθέτει εμπορική παρουσία στον Καναδά,
 iii)
 αλιευτικό σκάφος που ανήκει στην κυριότητα προσώπου το οποίο αναφέρεται στο σημείο i) ή ii) και είναι νηολογημένο στον Καναδά, δικαιούται να φέρει τη σημαία του Καναδά και πρέπει να πλέει υπό τη σημαία αυτή ή
 iv)
 οργάνωση αυτόχθονων πληθυσμών εγκατεστημένη στο έδαφος του Καναδά. Κάθε πρόσωπο το οποίο ασκεί αλιευτική δραστηριότητα δυνάμει καναδικής άδειας αλιείας αυτόχθονων πληθυσμών πρέπει να είναι καναδικής ιθαγένειας.
 Άρθρο 5
 Επαρκείς εργασίες παραγωγής
 1. Για τον σκοπό του άρθρου 2, προϊόντα που δεν έχουν παραχθεί εξ ολοκλήρου θεωρούνται


text:
ότι έχουν υποβληθεί σε επαρκείς εργασίες παραγωγής όταν πληρούνται οι όροι του παραρτήματος 5.
 2. Εάν μη καταγόμενη ύλη υποβληθεί σε επαρκείς εργασίες παραγωγής, το παραγόμενο προϊόν θεωρείται καταγόμενο και δεν λαμβάνεται υπόψη η μη καταγόμενη ύλη που εμπεριέχεται σε αυτό όταν το εν λόγω προϊόν χρησιμοποιείται σε μεταγενέστερο χρόνο για την παραγωγή άλλου προϊόντος.
 Άρθρο 6
 Όριο ανοχής
 1. Κατά παρέκκλιση από το άρθρο 5 παράγραφος 1, και με εξαίρεση τα προβλεπόμενα στην παράγραφο 3, εάν οι μη καταγόμενες ύλες που χρησιμοποιούνται για την παραγωγή ενός προϊόντος δεν πληρούν τους όρους του παραρτήματος 5, το προϊόν θεωρείται καταγόμενο προϊόν υπό την προϋπόθεση ότι:
 α)
 η συνολική αξία των εν λόγω μη καταγόμενων υλών δεν υπερβαίνει το 10 % της συναλλακτικής αξίας ή της τιμής εκ του εργοστασίου του προϊόντος,
 β)
 με την εφαρμογή της παρούσας παραγράφου δεν σημειώνεται υπέρβαση των ποσοστών που παρατίθενται στο παράρτημα 5 για τη μέγιστη αξία ή το βάρος των μη καταγόμενων υλών και
 γ)
 το προϊόν πληροί όλες τις υπόλοιπες εφαρμοστέες απαιτήσεις του παρόντος πρωτοκόλλου.
 2. Η παράγραφος 1 δεν εφαρμόζεται για τα προϊόντα που παράγονται εξ ολοκλήρου σε ένα μέρος κατά την έννοια του άρθρου 4. Εάν ο κανόνας καταγωγής που ορίζεται στο παράρτημα 5 απαιτεί οι ύλες που χρησιμοποιούνται για την παραγωγή ενός προϊόντος να είναι εξ ολοκλήρου παραγόμενες, το όριο ανοχής που προβλέπεται στην παράγραφο 1 εφαρμόζεται στο άθροισμα των εν λόγω υλών.
 3. Το όριο ανοχής για υφάσματα και ενδύματα που υπάγονται στα κεφάλαια 50 έως 63 του ΕΣ καθορίζεται σύμφωνα με το παράρτημα 1.
 4. Οι παράγραφοι 1 έως 3 εφαρμόζονται με την επιφύλαξη των διατάξεων του άρθρου 8 στοιχείο γ).
 Άρθρο 7
 Ανεπαρκείς εργασίες παραγωγής
 1. Με την επιφύλαξη της παραγράφου 2, οι ακόλουθες εργασίες είναι ανεπαρκείς για να προσδώσουν καταγωγή σε ένα προϊόν, ανεξάρτητα από το αν πληρούνται οι απαιτήσεις των άρθρων 5 ή 6:
 α)
 εργασίες προοριζόμενες αποκλειστικά για τη διατήρηση προϊόντων σε καλή κατάσταση κατά τη μεταφορά και αποθήκευσή τους (1),
 β)
 διαιρέσεις ή συνενώσεις δεμάτων,
 γ)
 πλύσιμο, καθάρισμα ή εργασίες αφαίρεσης σκόνης, οξειδίων, ελαίων, χρωμάτων ή άλλων επικαλύψεων από ένα προϊόν,
 δ)
 σιδέρωμα ή πρεσάρισμα υφασμάτων ή κλωστοϋφαντουργικών ειδών που υπάγονται στα κεφάλαια 50 έως 63 του ΕΣ,
 ε)
 απλές εργασίες βαφής ή στίλβωσης,
 στ)
 εργασίες αποφλοίωσης, μερικής ή ολικής λεύκανσης, στίλβωσης ή γυαλίσματος δημητριακών ή ρυζιού που υπάγονται στο κεφάλαιο 10, οι οποίες δεν επιφέρουν αλλαγή κεφαλαίου,
 ζ)
 εργασίες για την προσθήκη χρωστικών ή αρωματικών ουσιών σε ζάχαρη της κλάσης 17.01 ή 17.02· εργασίες για την παρασκευή κύβων ζάχαρης της κλάσης 17.01· μερική ή ολική άλεση κρυσταλλικής ζάχαρης της κλάσης 17.01,
 η)
 αφαίρεση του φλοιού, των κουκουτσιών ή του κελύφους λαχανικών που υπάγονται στο κεφάλαιο 7, φρούτων που υπάγονται στο κεφάλαιο 8, καρυδιών της κλάσης 08.01 ή καρπών της κλάσης 08.02 ή αράπικων φιστικιών της κλάσης 12.02, εφόσον τα εν λόγω λαχανικά, φρούτα, καρύδια, καρποί ή αράπικα φιστίκια εξακολουθούν να υπάγονται στο ίδιο κεφάλαιο,
 θ)
 ακόνισμα, απλή λείανση ή απλός τεμαχισμός,
 ι)
 απλό κοσκίνισμα, διαλογή, ταξινόμηση, κατάταξη, διαβάθμιση ή συνδυασμός,
 ια)
 απλές εργασίες


text:
συσκευασίας, όπως τοποθέτηση σε φιάλες, κονσέρβες, φιαλίδια, σάκους, θήκες, κουτιά, ή στερέωση σε χαρτόνια ή λεπτές σανίδες,
 ιβ)
 επίθεση ή εκτύπωση σημάτων, ετικετών, λογοτύπων και άλλων παρόμοιων διακριτικών σημείων στα προϊόντα ή στη συσκευασία τους,
 ιγ)
 ανάμειξη ζάχαρης της κλάσης 17.01 ή 17.02 με οποιαδήποτε άλλη ύλη,
 ιδ)
 απλή ανάμειξη υλών, έστω και διαφορετικού είδους· η απλή ανάμειξη δεν περιλαμβάνει εργασίες οι οποίες προκαλούν χημική αντίδραση όπως ορίζονται στις σημειώσεις των κεφαλαίων 28 ή 29 του παραρτήματος 5,
 ιε)
 απλή συνένωση μερών για την κατασκευή ενός πλήρους είδους των κεφαλαίων 61, 62 ή 82 έως 97 του ΕΣ ή αποσυναρμολόγηση πλήρων ειδών των κεφαλαίων 61, 62 ή 82 έως 97 στα συστατικά τους μέρη,
 ιστ)
 συνδυασμός δύο ή περισσότερων εργασιών που προβλέπονται στα στοιχεία α) έως ιε) και
 ιζ)
 σφαγή ζώων.
 2. Σύμφωνα με το άρθρο 3, όλες οι εργασίες παραγωγής που εκτελούνται στην Ευρωπαϊκή Ένωση και στον Καναδά λαμβάνονται υπόψη προκειμένου να προσδιοριστεί αν οι εργασίες παραγωγής που πραγματοποιούνται σε ένα προϊόν είναι ανεπαρκείς κατά την έννοια της παραγράφου 1.
 3. Για τον σκοπό της παραγράφου 1, μια εργασία θεωρείται απλή όταν δεν απαιτούνται ούτε ειδικές δεξιότητες ούτε μηχανήματα, μηχανισμοί ή εργαλεία ειδικά κατασκευασμένα ή εγκατεστημένα για την εκτέλεση της εν λόγω εργασίας ή όταν αυτού του είδους οι δεξιότητες, μηχανήματα, μηχανισμοί ή εργαλεία δεν συμβάλλουν στη διαμόρφωση των βασικών χαρακτηριστικών ή ιδιοτήτων του προϊόντος.
 Άρθρο 8
 Μονάδα κατάταξης
 Για τους σκοπούς του παρόντος πρωτοκόλλου:
 α)
 η δασμολογική κατάταξη συγκεκριμένου προϊόντος ή συγκεκριμένης ύλης καθορίζεται σύμφωνα με το ΕΣ,
 β)
 όταν ένα προϊόν αποτελούμενο από ομάδα ή από σύνολο συναρμολογηθέντων ειδών ή κατασκευαστικών στοιχείων κατατάσσεται, σύμφωνα με τους όρους του ΕΣ, σε μία μόνο κλάση ή διάκριση, το όλον αποτελεί το συγκεκριμένο προϊόν και
 γ)
 όταν μια αποστολή αποτελείται από πανομοιότυπα προϊόντα που κατατάσσονται στην ίδια κλάση ή διάκριση του ΕΣ, κάθε προϊόν πρέπει να λαμβάνεται υπόψη χωριστά.
 Άρθρο 9
 Συσκευασία, υλικά και είδη συσκευασίας
 1. Εάν, σύμφωνα με τον γενικό κανόνα 5 του ΕΣ, η συσκευασία περιλαμβάνεται στο προϊόν για τους σκοπούς της κατάταξης, λαμβάνεται υπόψη προκειμένου να προσδιοριστεί αν το σύνολο των μη καταγόμενων υλών που χρησιμοποιούνται για την παραγωγή του προϊόντος πληρούν τις απαιτήσεις του παραρτήματος 5.
 2. Τα υλικά και είδη συσκευασίας στα οποία συσκευάζεται ένα προϊόν για αποστολή δεν λαμβάνονται υπόψη για τον προσδιορισμό της καταγωγής του εν λόγω προϊόντος.
 Άρθρο 10
 Λογιστικός διαχωρισμός ανταλλάξιμων υλών ή προϊόντων
 1.
 α)
 Εάν για την παραγωγή ενός προϊόντος χρησιμοποιούνται καταγόμενες και μη καταγόμενες ανταλλάξιμες ύλες, ο προσδιορισμός της καταγωγής των ανταλλάξιμων υλών δεν είναι απαραίτητο να πραγματοποιείται μέσω φυσικού διαχωρισμού και ταυτοποίησης οποιασδήποτε συγκεκριμένης ανταλλάξιμης ύλης, αλλά μπορεί να προσδιοριστεί βάσει συστήματος διαχείρισης αποθεμάτων, ή
 β)
 εάν τα καταγόμενα και μη καταγόμενα ανταλλάξιμα προϊόντα των κεφαλαίων 10, 15, 27, 28, 29, των κλάσεων 32.01 έως 32.07 ή των κλάσεων 39.01 έως 39.14 του ΕΣ συνδυάζονται ή αναμειγνύονται με φυσικό τρόπο στα αποθέματα ενός μέρους πριν από την εξαγωγή τους στο άλλο μέρος, ο προσδιορισμός της καταγωγής των ανταλλάξιμων προϊόντων δεν είναι απαραίτητο να πραγματοποιείται μέσω φυσικού


text:
διαχωρισμού και ταυτοποίησης οποιουδήποτε συγκεκριμένου ανταλλάξιμου προϊόντος, αλλά μπορεί να προσδιοριστεί βάσει συστήματος διαχείρισης αποθεμάτων.
 2. Το σύστημα διαχείρισης αποθεμάτων πρέπει:
 α)
 να εξασφαλίζει ότι, ανά πάσα στιγμή, χαρακτήρα καταγόμενου προϊόντος δεν αποκτούν περισσότερα προϊόντα από όσα θα αποκτούσαν τον χαρακτήρα αυτόν εάν οι ανταλλάξιμες ύλες ή τα ανταλλάξιμα προϊόντα διαχωρίζονταν με φυσικό τρόπο,
 β)
 να προσδιορίζει την ποσότητα των καταγόμενων και μη καταγόμενων υλών ή προϊόντων, συμπεριλαμβανομένων των ημερομηνιών καταχώρισης των εν λόγω υλών ή προϊόντων στον κατάλογο αποθεμάτων και, εφόσον απαιτείται από τον εφαρμοστέο κανόνα καταγωγής, την αξία των εν λόγω υλών ή προϊόντων,
 γ)
 να προσδιορίζει την ποσότητα των προϊόντων που παράγονται με τη χρήση ανταλλάξιμων υλών, ή την ποσότητα των ανταλλάξιμων προϊόντων, που παρέχονται σε πελάτες οι οποίοι ζητούν αποδείξεις καταγωγής από ένα μέρος για την υπαγωγή σε καθεστώς προτιμησιακής μεταχείρισης βάσει της παρούσας συμφωνίας, καθώς και σε πελάτες οι οποίοι δεν ζητούν τις εν λόγω αποδείξεις, και
 δ)
 να αναφέρει αν υπήρχαν επαρκή διαθέσιμα αποθέματα καταγόμενων προϊόντων προς επίρρωση της δήλωσης του χαρακτήρα καταγωγής.
 3. Τα μέρη δύνανται να ζητούν από εξαγωγείς ή παραγωγούς οι οποίοι δραστηριοποιούνται στο έδαφός τους και επιδιώκουν να κάνουν χρήση συστήματος διαχείρισης αποθεμάτων δυνάμει του παρόντος άρθρου, να λαμβάνουν προηγουμένως άδεια χρήσης του εν λόγω συστήματος από το οικείο μέρος. Το μέρος δύναται να ανακαλέσει την άδεια χρήσης συστήματος διαχείρισης αποθεμάτων εάν ο εξαγωγέας ή παραγωγός δεν κάνει ορθή χρήση της άδειας.
 4. Για τους σκοπούς της παραγράφου 1, ως «ανταλλάξιμες ύλες» ή «ανταλλάξιμα προϊόντα» νοούνται οι ύλες ή τα προϊόντα του ίδιου είδους και της ίδιας εμπορικής ποιότητας, τα οποία έχουν τα ίδια τεχνικά και φυσικά χαρακτηριστικά και τα οποία δεν μπορούν να διακριθούν μεταξύ τους ως προς την καταγωγή.
 Άρθρο 11
 Εξαρτήματα, ανταλλακτικά και εργαλεία
 Εξαρτήματα, ανταλλακτικά και εργαλεία τα οποία παραδίδονται μαζί με ένα προϊόν, αποτελούν μέρος των τυποποιημένων εξαρτημάτων, ανταλλακτικών ή εργαλείων του προϊόντος και δεν τιμολογούνται χωριστά από το προϊόν και των οποίων οι ποσότητες και η αξία είναι συνήθεις για το προϊόν:
 α)
 λαμβάνονται υπόψη κατά τον υπολογισμό της αξίας των σχετικών μη καταγόμενων υλών, όταν ο κανόνας καταγωγής του παραρτήματος 5 ο οποίος εφαρμόζεται για το προϊόν περιλαμβάνει ποσοστό μέγιστης αξίας των μη καταγόμενων υλών, και
 β)
 δεν λαμβάνονται υπόψη όταν προσδιορίζεται αν όλες οι μη καταγόμενες ύλες που χρησιμοποιούνται για την παραγωγή του προϊόντος υπόκεινται στην εφαρμοστέα αλλαγή δασμολογικής κατάταξης ή σε άλλες απαιτήσεις του παραρτήματος 5.
 Άρθρο 12
 Συνδυασμοί προϊόντων
 1. Με την επιφύλαξη του παραρτήματος 5, ένας συνδυασμός, όπως αναφέρεται στον γενικό κανόνα 3 του ΕΣ, θεωρείται καταγόμενος υπό την προϋπόθεση ότι:
 α)
 όλα τα προϊόντα που αποτελούν τον συνδυασμό είναι καταγόμενα ή
 β)
 εάν ο συνδυασμός περιλαμβάνει μη καταγόμενο προϊόν, τουλάχιστον ένα από τα προϊόντα που τον αποτελούν ή το σύνολο των υλικών και ειδών συσκευασίας του συνδυασμού είναι καταγόμενα, και
 i)
 η αξία των μη καταγόμενων προϊόντων του συνδυασμού που υπάγονται στα κεφάλαια 1 έως 24 του Εναρμονισμένου Συστήματος δεν υπερβαίνει το 15 % της συναλλακτικής αξίας ή της τιμής εκ του εργοστασίου του συνδυασμού,
 ii)
 η αξία


text:
των μη καταγόμενων προϊόντων του συνδυασμού που υπάγονται στα κεφάλαια 25 έως 97 του ΕΣ δεν υπερβαίνει το 25 % της συναλλακτικής αξίας ή της τιμής εκ του εργοστασίου του συνδυασμού και
 iii)
 η αξία του συνόλου των μη καταγόμενων προϊόντων του συνδυασμού δεν υπερβαίνει το 25 % της συναλλακτικής αξίας ή της τιμής εκ του εργοστασίου του συνδυασμού.
 2. Η αξία των μη καταγόμενων προϊόντων του συνδυασμού υπολογίζεται με τον ίδιο τρόπο όπως η αξία των μη καταγόμενων υλών.
 3. Η συναλλακτική αξία ή η τιμή εκ του εργοστασίου του συνδυασμού υπολογίζεται με τον ίδιο τρόπο όπως η συναλλακτική αξία ή η τιμή εκ του εργοστασίου του προϊόντος.
 Άρθρο 13
 Ουδέτερα στοιχεία
 Για να προσδιοριστεί αν ένα προϊόν είναι καταγόμενο, δεν είναι αναγκαίο να προσδιορίζεται η καταγωγή των κατωτέρω στοιχείων που ενδέχεται να χρησιμοποιούνται για την παραγωγή του:
 α)
 ηλεκτρική ενέργεια και καύσιμα,
 β)
 εγκαταστάσεις και εξοπλισμός,
 γ)
 μηχανήματα και εργαλεία ή
 δ)
 ύλες που δεν υπεισέρχονται ή δεν πρόκειται να υπεισέλθουν στην τελική σύνθεση του προϊόντος.
 Άρθρο 14
 Μεταφορά μέσω τρίτης χώρας
 1. Ένα προϊόν το οποίο έχει υποβληθεί σε εργασίες παραγωγής που πληρούν τις απαιτήσεις του άρθρου 2 θεωρείται καταγόμενο μόνον εφόσον, μετά τις εν λόγω εργασίες παραγωγής, το προϊόν:
 α)
 δεν υφίσταται περαιτέρω εργασίες παραγωγής ή τυχόν άλλη εργασία εκτός των εδαφών των μερών, πέραν των εργασιών εκφόρτωσης, επαναφόρτωσης ή οποιασδήποτε άλλης εργασίας που είναι αναγκαία για τη διατήρηση του προϊόντος σε καλή κατάσταση ή για τη μεταφορά του στο έδαφος ενός μέρους, και
 β)
 παραμένει υπό τελωνειακό έλεγχο όταν βρίσκεται εκτός των εδαφών των μερών.
 2. Η αποθήκευση προϊόντων και φορτίων αποστολής ή η κατάτμηση φορτίων αποστολής επιτρέπονται εφόσον πραγματοποιούνται υπό την ευθύνη του εξαγωγέα ή μεταγενέστερου κατόχου των προϊόντων και τα προϊόντα παραμένουν υπό τελωνειακό έλεγχο στη χώρα ή στις χώρες διαμετακόμισης.
 Άρθρο 15
 Επανεισαγόμενα καταγόμενα προϊόντα
 Εάν ένα καταγόμενο προϊόν το οποίο εξάγεται από ένα μέρος προς τρίτη χώρα επανεισαχθεί, θεωρείται μη καταγόμενο, εκτός εάν μπορεί να αποδειχθεί κατά τρόπο ικανοποιητικό στις τελωνειακές αρχές ότι το επανεισαγόμενο προϊόν:
 α)
 είναι το ίδιο με εκείνο που είχε εξαχθεί και
 β)
 δεν υποβλήθηκε σε καμία άλλη εργασία πέραν των απαιτούμενων εργασιών για τη διατήρησή του σε καλή κατάσταση.
 Άρθρο 16
 Ζάχαρη
 1. Εάν, σύμφωνα με έναν κανόνα καταγωγής, το καθαρό βάρος μη καταγόμενης ζάχαρης που χρησιμοποιείται για την παραγωγή δεν πρέπει να υπερβαίνει συγκεκριμένο κατώτατο όριο, το προϊόν πληροί την εν λόγω προϋπόθεση εφόσον το συνολικό καθαρό βάρος όλων των μονοσακχαριτών και των δισακχαριτών που περιέχονται στο προϊόν, ή στις ύλες που χρησιμοποιούνται για την παραγωγή, δεν υπερβαίνει το εν λόγω κατώτατο όριο.
 2. Το προϊόν πληροί επίσης την προϋπόθεση της παραγράφου 1 εφόσον δεν διαπιστώνεται υπέρβαση του κατώτατου ορίου από το καθαρό βάρος μη καταγόμενης ζάχαρης υπαγόμενης στην κλάση 17.01 ή στις διακρίσεις 1702.30 έως 1702.60 ή 1702.90, με εξαίρεση τη μαλτοδεξτρίνη, τη χημικώς καθαρή μαλτόζη ή τη «χρωστική» καραμέλα, σύμφωνα με την περιγραφή των επεξηγηματικών σημειώσεων της κλάσης 17.02, όταν χρησιμοποιείται ως έχει για την παραγωγή:
 α)
 του προϊόντος και
 β)
 υλών που


text:
περιέχουν μη καταγόμενη ζάχαρη και υπάγονται στις διακρίσεις 1302.20, 1704.90, 1806.10, 1806.20, 1901.90, 2101.12, 2101.20, 2106.90 και 3302.10 και χρησιμοποιούνται ως έχουν για την παραγωγή του προϊόντος. Εναλλακτικά, μπορεί να χρησιμοποιηθεί επίσης το καθαρό βάρος όλων των μονοσακχαριτών και των δισακχαριτών που περιλαμβάνονται στη σύνθεση οποιασδήποτε από τις προαναφερόμενες ύλες που περιέχουν ζάχαρη. Εάν δεν είναι γνωστό το καθαρό βάρος της μη καταγόμενης ζάχαρης που χρησιμοποιείται για την παραγωγή των εν λόγω υλών που περιέχουν ζάχαρη ή το καθαρό βάρος των μονοσακχαριτών και των δισακχαριτών που περιέχονται στις εν λόγω ύλες που περιέχουν ζάχαρη, πρέπει να εφαρμόζεται η τιμή του συνολικού καθαρού βάρους των εν λόγω υλών που χρησιμοποιούνται ως έχουν για την παραγωγή.
 3. Το καθαρό βάρος μη καταγόμενης ζάχαρης κατά την έννοια της παραγράφου 2 μπορεί να υπολογιστεί κατά βάρος επί ξηρού προϊόντος.
 4. Για τους σκοπούς των κανόνων καταγωγής για τις κλάσεις 17.04 και 18.06, η αξία της μη καταγόμενης ζάχαρης αφορά την αξία της μη καταγόμενης ύλης που αναφέρεται στην παράγραφο 2 και χρησιμοποιείται για την παραγωγή του προϊόντος.
 Άρθρο 17
 Καθαρό κόστος
 1. Για τους σκοπούς του παρόντος άρθρου, επιπλέον των ορισμών που παρατίθενται στο άρθρο 1, ισχύουν οι ακόλουθοι ορισμοί:
 αυτοκίνητο όχημα
 : προϊόν που υπάγεται στις διακρίσεις 8703.21 έως 8703.90,
 καθαρό κόστος
 : το συνολικό κόστος, μετά την αφαίρεση των δαπανών προώθησης πωλήσεων, μάρκετινγκ και εξυπηρέτησης μετά την πώληση, των δικαιωμάτων εκμετάλλευσης και των εξόδων αποστολής και συσκευασίας, καθώς και των μη αποδεκτών δαπανών τόκων που συμπεριλαμβάνονται στο συνολικό κόστος,
 μη αποδεκτές δαπάνες τόκων
 : δαπάνες τόκων που βαρύνουν τον παραγωγό και οι οποίες υπερβαίνουν κατά 700 μονάδες βάσης το εφαρμοστέο κρατικό επιτόκιο που καθορίζεται για συγκρίσιμες ληκτότητες,
 δικαιώματα εκμετάλλευσης
 : οι πληρωμές πάσης φύσεως, συμπεριλαμβανομένων των πληρωμών στο πλαίσιο τεχνικής βοήθειας ή παρεμφερών συμφωνιών, οι οποίες καταβάλλονται σε αντάλλαγμα της χρήσης ή του δικαιώματος χρήσης τυχόν δικαιωμάτων δημιουργού, λογοτεχνικού, καλλιτεχνικού ή επιστημονικού έργου, διπλώματος ευρεσιτεχνίας, εμπορικού σήματος, σχεδίου ή υποδείγματος, σχεδιαγράμματος, απόρρητου χημικού τύπου ή μεθόδου κατεργασίας, με εξαίρεση τις πληρωμές που καταβάλλονται στο πλαίσιο της παροχής τεχνικής βοήθειας ή παρεμφερών συμφωνιών που μπορεί να συνδέονται με την παροχή συγκεκριμένων υπηρεσιών όπως:
 α)
 υπηρεσίες κατάρτισης προσωπικού, ανεξαρτήτως του τόπου παροχής τους και
 β)
 εφόσον παρέχονται στο έδαφος ενός ή αμφότερων των μερών, υπηρεσίες μηχανικής, διαχείρισης εργαλείων και μητρών, σχεδιασμού λογισμικού και παρεμφερών υπηρεσιών πληροφορικής, ή άλλες υπηρεσίες,
 δαπάνες προώθησης πωλήσεων, μάρκετινγκ και εξυπηρέτησης μετά την πώληση
 : οι ακόλουθες δαπάνες για υπηρεσίες προώθησης πωλήσεων, μάρκετινγκ και εξυπηρέτησης μετά την πώληση:
 α)
 προώθηση πωλήσεων και μάρκετινγκ· διαφήμιση στα μέσα ενημέρωσης· διαφήμιση και έρευνα αγοράς· υλικό διαφήμισης και επίδειξης· εκθέματα· συνέδρια πωλήσεων και εμπορικές εκθέσεις· διαφημιστικά πανό· προθήκες εμπορικής προώθησης (μάρκετινγκ)· δωρεάν δείγματα· έντυπα πωλήσεων, μάρκετινγκ και εξυπηρέτησης μετά την πώληση (φυλλάδια προϊόντων, κατάλογοι, τεχνικά εγχειρίδια, τιμοκατάλογοι, εγχειρίδια συντήρησης και πληροφορίες σχετικά με την ενίσχυση των πωλήσεων)· καθιέρωση και προστασία λογοτύπων και εμπορικών σημάτων· χορηγίες· δαπάνες ανανέωσης αποθεμάτων χονδρικής και λιανικής πώλησης· ψυχαγωγία,
 β)
 κίνητρα πωλήσεων και μάρκετινγκ· εκπτώσεις προς καταναλωτές και εμπόρους λιανικής ή χονδρικής πώλησης· κίνητρα παροχών σε είδος,
 γ)
 μισθοί και


text:
ημερομίσθια· προμήθειες επί των πωλήσεων· παροχές επιβράβευσης (μπόνους)· επιδόματα (π.χ. ιατροφαρμακευτικής περίθαλψης, κοινωνικής ασφάλισης και συνταξιοδοτικών παροχών)· έξοδα ταξιδιού και διαβίωσης· και συνδρομές μελών και αμοιβές ελεύθερων επαγγελματιών για το προσωπικό υπηρεσιών προώθησης πωλήσεων, μάρκετινγκ και εξυπηρέτησης μετά την πώληση,
 δ)
 πρόσληψη και κατάρτιση προσωπικού υπηρεσιών προώθησης πωλήσεων, μάρκετινγκ και εξυπηρέτησης μετά την πώληση, καθώς και κατάρτιση των υπαλλήλων των πελατών μετά την πώληση, εφόσον οι αντίστοιχες δαπάνες δηλώνονται χωριστά για τις υπηρεσίες προώθησης πωλήσεων, μάρκετινγκ και εξυπηρέτησης μετά την πώληση προϊόντων στις οικονομικές καταστάσεις ή στην αναλυτική λογιστική του παραγωγού,
 ε)
 ασφάλιση αστικής ευθύνης προϊόντων,
 στ)
 εξοπλισμός γραφείου για υπηρεσίες προώθησης πωλήσεων, μάρκετινγκ και εξυπηρέτησης μετά την πώληση, εφόσον οι αντίστοιχες δαπάνες δηλώνονται χωριστά για τις υπηρεσίες προώθησης πωλήσεων, μάρκετινγκ και εξυπηρέτησης μετά την πώληση προϊόντων στις οικονομικές καταστάσεις ή στην αναλυτική λογιστική του παραγωγού,
 ζ)
 τηλεφωνικές, ταχυδρομικές και λοιπές επικοινωνίες, εφόσον οι αντίστοιχες δαπάνες δηλώνονται χωριστά για τις υπηρεσίες προώθησης πωλήσεων, μάρκετινγκ και εξυπηρέτησης μετά την πώληση προϊόντων στις οικονομικές καταστάσεις ή στην αναλυτική λογιστική του παραγωγού,
 η)
 μισθώματα και αποσβέσεις γραφείων προώθησης πωλήσεων, μάρκετινγκ και εξυπηρέτησης μετά την πώληση και κέντρων διανομής,
 θ)
 ασφάλιστρα ακίνητης περιουσίας, φόροι, δαπάνες υπηρεσιών κοινής ωφέλειας, εργασιών επισκευής και συντήρησης γραφείων προώθησης πωλήσεων, μάρκετινγκ και εξυπηρέτησης μετά την πώληση και κέντρων διανομής, όταν οι εν λόγω δαπάνες δηλώνονται χωριστά για τις υπηρεσίες προώθησης πωλήσεων, μάρκετινγκ και εξυπηρέτησης μετά την πώληση προϊόντων στις οικονομικές καταστάσεις ή στην αναλυτική λογιστική του παραγωγού, και
 ι)
 πληρωμές από τον παραγωγό προς άλλα πρόσωπα για επισκευές που καλύπτονται από εγγύηση,
 έξοδα αποστολής και συσκευασίας
 : τα έξοδα που προκύπτουν κατά τη συσκευασία ενός προϊόντος για την αποστολή του και κατά την αποστολή του προϊόντος από το σημείο απευθείας αποστολής στον αγοραστή, μη συμπεριλαμβανομένου του κόστους προετοιμασίας και συσκευασίας του προϊόντος για λιανική πώληση, και
 συνολικό κόστος
 : το συνολικό κόστος του προϊόντος, τα έξοδα περιόδου και οι λοιπές δαπάνες που πραγματοποιούνται σε σχέση με την παραγωγή ενός προϊόντος στον Καναδά, όπου:
 α)
 κόστος προϊόντος
 : οι δαπάνες που συνδέονται με την παραγωγή ενός προϊόντος και περιλαμβάνουν την αξία των υλών, το άμεσο εργατικό κόστος και τα άμεσα γενικά έξοδα,
 β)
 έξοδα περιόδου
 : άλλες δαπάνες πέραν του κόστους του προϊόντος οι οποίες εξοφλούνται κατά την περίοδο που προκύπτουν, συμπεριλαμβανομένων των εξόδων πωλήσεων και των γενικών και διοικητικών εξόδων,
 γ)
 λοιπές δαπάνες
 : το σύνολο των δαπανών που καταχωρίζονται στα λογιστικά βιβλία του παραγωγού πέραν του κόστους προϊόντος ή των εξόδων περιόδου.
 2. Για τον υπολογισμό του καθαρού κόστους ενός προϊόντος του πίνακα Δ.1 (Ετήσια κατανομή ποσόστωσης για οχήματα που εξάγονται από τον Καναδά στην Ευρωπαϊκή Ένωση) που παρατίθεται στο παράρτημα 5-Α, ο παραγωγός του προϊόντος δύναται:
 α)
 να υπολογίζει το συνολικό κόστος που προκύπτει για το σύνολο των προϊόντων που παράγονται από τον συγκεκριμένο παραγωγό, να αφαιρεί τυχόν δαπάνες προώθησης πωλήσεων, μάρκετινγκ και εξυπηρέτησης μετά την πώληση, δικαιώματα εκμετάλλευσης, έξοδα αποστολής και συσκευασίας, καθώς και μη αποδεκτές δαπάνες τόκων που συμπεριλαμβάνονται ενδεχομένως στο συνολικό κόστος όλων των εν λόγω προϊόντων, και κατόπιν να καταλογίζει ευλόγως στο προϊόν


text:
το καθαρό κόστος που προκύπτει για τα εν λόγω προϊόντα,
 β)
 να υπολογίζει το συνολικό κόστος που προκύπτει για το σύνολο των προϊόντων που παράγονται από τον συγκεκριμένο παραγωγό, να καταλογίζει ευλόγως το συνολικό κόστος στο προϊόν και κατόπιν να αφαιρεί τυχόν δαπάνες προώθησης πωλήσεων, μάρκετινγκ και εξυπηρέτησης μετά την πώληση, δικαιώματα εκμετάλλευσης, έξοδα αποστολής και συσκευασίας, καθώς και μη αποδεκτές δαπάνες τόκων που συμπεριλαμβάνονται ενδεχομένως στο μερίδιο του συνολικού κόστους που καταλογίζεται στο προϊόν, ή
 γ)
 να καταλογίζει ευλόγως κάθε δαπάνη που αποτελεί μέρος του συνολικού κόστους που βαρύνει τον συγκεκριμένο παραγωγό σε σχέση με το προϊόν, ούτως ώστε το άθροισμα των εν λόγω δαπανών να μην συμπεριλαμβάνει τυχόν δαπάνες προώθησης πωλήσεων, μάρκετινγκ και εξυπηρέτησης μετά την πώληση, δικαιώματα εκμετάλλευσης, έξοδα αποστολής και συσκευασίας ή μη αποδεκτές δαπάνες τόκων.
 3. Για τον σκοπό του υπολογισμού του καθαρού κόστους ενός προϊόντος σύμφωνα με την παράγραφο 1, ο παραγωγός δύναται να εξάγει τον μέσο όρο των υπολογισμών του για το αντίστοιχο οικονομικό έτος χρησιμοποιώντας οποιαδήποτε από τις ακόλουθες κατηγορίες, με βάση είτε τον συνολικό αριθμό των αυτοκίνητων οχημάτων που παράγονται από τον εν λόγω παραγωγό στην αντίστοιχη κατηγορία είτε με βάση μόνο τον αριθμό των αυτοκίνητων οχημάτων της αντίστοιχης κατηγορίας που παράγονται από τον εν λόγω παραγωγό και εξάγονται στο έδαφος του άλλου μέρους:
 α)
 ίδια σειρά μοντέλων αυτοκίνητων οχημάτων της ίδιας κλάσης οχημάτων που παράγονται στην ίδια μονάδα παραγωγής στο έδαφος ενός μέρους,
 β)
 ίδια σειρά μοντέλων αυτοκίνητων οχημάτων που παράγονται στην ίδια μονάδα παραγωγής στο έδαφος ενός μέρους,
 γ)
 ίδια σειρά μοντέλων αυτοκίνητων οχημάτων που παράγονται στο έδαφος ενός μέρους,
 δ)
 ίδια κλάση αυτοκίνητων οχημάτων που παράγονται στην ίδια μονάδα παραγωγής στο έδαφος ενός μέρους ή
 ε)
 οποιαδήποτε άλλη κατηγορία αποφασίσουν ενδεχομένως τα μέρη.
 ΤΜΗΜΑ Γ
 ΔΙΑΔΙΚΑΣΙΕΣ ΚΑΤΑΓΩΓΗΣ
 Άρθρο 18
 Αποδεικτικό καταγωγής
 1. Τα προϊόντα καταγωγής της Ευρωπαϊκής Ένωσης κατά την εισαγωγή τους στον Καναδά και τα προϊόντα καταγωγής Καναδά κατά την εισαγωγή τους στην Ευρωπαϊκή Ένωση υπάγονται στο καθεστώς προτιμησιακής μεταχείρισης της παρούσας συμφωνίας βάσει δήλωσης («δήλωση τόπου καταγωγής»).
 2. Η δήλωση τόπου καταγωγής αναγράφεται σε τιμολόγιο ή άλλο εμπορικό έγγραφο στο οποίο περιγράφεται το καταγόμενο προϊόν με επαρκείς λεπτομέρειες ώστε να είναι δυνατή η ταυτοποίησή του.
 3. Το κείμενο της δήλωσης τόπου καταγωγής ανά γλώσσα παρατίθεται στο παράρτημα 2.
 Άρθρο 19
 Υποχρεώσεις σχετικά με τις εξαγωγές
 1. Η δήλωση τόπου καταγωγής που αναφέρεται στο άρθρο 18 παράγραφος 1 συμπληρώνεται:
 α)
 στην Ευρωπαϊκή Ένωση, από εξαγωγέα σύμφωνα με τη σχετική νομοθεσία της Ευρωπαϊκής Ένωσης, και
 β)
 στον Καναδά, από εξαγωγέα σύμφωνα με το μέρος V του Customs Act, R.S.C., 1985, c. 1 (2nd Supp.).
 2. Ο εξαγωγέας που συμπληρώνει δήλωση τόπου καταγωγής υποβάλλει, κατόπιν αιτήματος της τελωνειακής αρχής του μέρους εξαγωγής, αντίγραφο της δήλωσης τόπου καταγωγής και όλα των απαιτούμενα έγγραφα που αποδεικνύουν τον χαρακτήρα καταγωγής των οικείων προϊόντων, συμπεριλαμβανομένων των δικαιολογητικών εγγράφων ή των γραπτών δηλώσεων των παραγωγών ή των προμηθευτών, και πληροί τις λοιπές απαιτήσεις του παρόντος πρωτοκόλλου.
 3. Εκτός εάν προβλέπεται διαφορετικά, η δήλωση τόπου καταγωγής συμπληρώνεται και υπογράφεται από τον εξαγωγέα.
 4. Κάθε μέρος


text:
δύναται να επιτρέπει τη συμπλήρωση δήλωσης τόπου καταγωγής από τον εξαγωγέα κατά την εξαγωγή των προϊόντων στα οποία αναφέρεται η δήλωση τόπου καταγωγής ή μετά την εξαγωγή τους εάν η δήλωση τόπου καταγωγής προσκομίζεται στο μέρος εισαγωγής εντός δύο ετών από την ημερομηνία εισαγωγής των προϊόντων στα οποία αναφέρεται η δήλωση ή εντός προθεσμίας μεγαλύτερης διάρκειας εφόσον προβλέπεται από τη νομοθεσία του μέρους εισαγωγής.
 5. Η τελωνειακή αρχή του μέρους εισαγωγής δύναται να επιτρέπει την εφαρμογή μιας δήλωσης τόπου καταγωγής σε πολλαπλές αποστολές πανομοιότυπων καταγόμενων προϊόντων οι οποίες πραγματοποιούνται εντός χρονικού διαστήματος που δεν υπερβαίνει τους 12 μήνες, όπως ορίζεται από τον εξαγωγέα στην εν λόγω δήλωση τόπου καταγωγής.
 6. Όταν ένας εξαγωγέας ο οποίος έχει συμπληρώσει δήλωση τόπου καταγωγής γνωρίζει ή έχει λόγους να πιστεύει ότι η δήλωση τόπου καταγωγής περιέχει ανακριβείς πληροφορίες, κοινοποιεί αμέσως και γραπτώς στον εισαγωγέα τυχόν αλλαγές που επηρεάζουν τον χαρακτήρα καταγωγής κάθε προϊόντος το οποίο αφορά η δήλωση τόπου καταγωγής.
 7. Τα μέρη δύνανται να επιτρέπουν την καθιέρωση ενός συστήματος το οποίο παρέχει δυνατότητα για ηλεκτρονική υποβολή δήλωσης τόπου καταγωγής απευθείας από τον εξαγωγέα που είναι εγκατεστημένος στο έδαφος ενός μέρους προς έναν εισαγωγέα εγκατεστημένο στο έδαφος του άλλου μέρους, συμπεριλαμβανομένης της αντικατάστασης της υπογραφής του εξαγωγέα στη δήλωση τόπου καταγωγής με ηλεκτρονική υπογραφή ή κωδικό ταυτοποίησης.
 Άρθρο 20
 Διάρκεια ισχύος της δήλωσης τόπου καταγωγής
 1. Η δήλωση τόπου καταγωγής ισχύει για 12 μήνες από την ημερομηνία συμπλήρωσής της από τον εξαγωγέα, ή για μεγαλύτερο χρονικό διάστημα το οποίο ορίζεται από το μέρος εισαγωγής. Η υπαγωγή στο καθεστώς προτιμησιακής δασμολογικής μεταχείρισης πρέπει να ζητείται εντός της εν λόγω περιόδου ισχύος από τις τελωνειακές αρχές του μέρους εισαγωγής.
 2. Το μέρος εισαγωγής δύναται να κάνει δεκτή δήλωση τόπου καταγωγής που κατατίθεται στην τελωνειακή αρχή του μετά τη λήξη της περιόδου ισχύος που αναφέρεται στην παράγραφο 1, με σκοπό την εφαρμογή του καθεστώτος προτιμησιακής δασμολογικής μεταχείρισης σύμφωνα με την αντίστοιχη νομοθεσία του εν λόγω μέρους.
 Άρθρο 21
 Υποχρεώσεις σχετικά με τις εισαγωγές
 1. Για να ζητήσει προτιμησιακή δασμολογική μεταχείριση, ο εισαγωγέας:
 α)
 υποβάλλει τη δήλωση τόπου καταγωγής στην τελωνειακή αρχή του μέρους εισαγωγής, όπως απαιτείται και σύμφωνα με τις διαδικασίες που εφαρμόζονται στο εν λόγω μέρος,
 β)
 υποβάλλει μετάφραση της δήλωσης τόπου καταγωγής, εάν ζητηθεί από την τελωνειακή αρχή του μέρους εισαγωγής, και
 γ)
 καταθέτει, εάν ζητηθεί από την τελωνειακή αρχή του μέρους εισαγωγής, δήλωση η οποία συνοδεύει τη διασάφηση εισαγωγής, ή αποτελεί μέρος αυτής, και στην οποία βεβαιώνεται ότι τα προϊόντα πληρούν τους απαιτούμενους όρους για την εφαρμογή της παρούσας συμφωνίας.
 2. Όταν ένας εισαγωγέας γνωρίζει ή έχει λόγους να πιστεύει ότι η δήλωση τόπου καταγωγής για ένα προϊόν στο οποίο έχει χορηγηθεί προτιμησιακή δασμολογική μεταχείριση περιέχει ανακριβείς πληροφορίες, κοινοποιεί αμέσως και γραπτώς στην τελωνειακή αρχή του μέρους εισαγωγής τυχόν αλλαγές που επηρεάζουν τον χαρακτήρα καταγωγής του εν λόγω προϊόντος και καταβάλλει τυχόν οφειλόμενους δασμούς.
 3. Όταν ένας εισαγωγέας ζητά προτιμησιακή δασμολογική μεταχείριση για ένα προϊόν που εισάγεται από το έδαφος του άλλου μέρους, το μέρος εισαγωγής δύναται να απορρίψει την υπαγωγή του εν λόγω


text:
προϊόντος σε καθεστώς προτιμησιακής δασμολογικής μεταχείρισης σε περίπτωση που ο εισαγωγέας δεν συμμορφώνεται με οποιαδήποτε απαίτηση του παρόντος πρωτοκόλλου.
 4. Κάθε μέρος προβλέπει, σύμφωνα με τη νομοθεσία του, ότι εάν ένα προϊόν είχε χαρακτηριστεί ως καταγόμενο προϊόν κατά την εισαγωγή του στο έδαφος του εν λόγω μέρους αλλά ο εισαγωγέας δεν είχε στη διάθεσή του δήλωση τόπου καταγωγής κατά τον χρόνο εισαγωγής, ο εισαγωγέας του προϊόντος δύναται, εντός περιόδου τουλάχιστον τριών ετών από την ημερομηνία εισαγωγής, να υποβάλει αίτηση επιστροφής των καταβληθέντων δασμών διότι δεν είχε χορηγηθεί στο προϊόν καθεστώς προτιμησιακής δασμολογικής μεταχείρισης.
 Άρθρο 22
 Απόδειξη σχετικά με τη μεταφορά μέσω τρίτης χώρας
 Κάθε μέρος δύναται, μέσω της τελωνειακής αρχής του, να ζητήσει από έναν εισαγωγέα να αποδείξει ότι η αποστολή ενός προϊόντος για το οποίο ο εισαγωγέας ζητά προτιμησιακή δασμολογική μεταχείριση πραγματοποιήθηκε σύμφωνα με τις διατάξεις του άρθρου 14, προσκομίζοντας τα ακόλουθα έγγραφα:
 α)
 έγγραφα του μεταφορέα, συμπεριλαμβανομένων φορτωτικών, στα οποία αναγράφονται το δρομολόγιο και όλα τα σημεία αποστολής και διαμετακόμισης πριν από την εισαγωγή του προϊόντος, και
 β)
 όταν η αποστολή ή η διαμετακόμιση του προϊόντος πραγματοποιείται εκτός των εδαφών των μερών, αντίγραφα των εγγράφων τελωνειακού ελέγχου στα οποία αναγράφεται, προς ενημέρωση της εν λόγω τελωνειακής αρχής, ότι το προϊόν παρέμενε υπό τελωνειακό έλεγχο για όσο διάστημα βρισκόταν εκτός των εδαφών των μερών.
 Άρθρο 23
 Εισαγωγή με τμηματικές αποστολές
 Τα μέρη προβλέπουν ότι, όταν αποσυναρμολογημένα ή μη συναρμολογημένα προϊόντα κατά την έννοια του γενικού κανόνα 2 στοιχείο α) του ΕΣ που υπάγονται στα τμήματα XVI και XVII ή στις κλάσεις 7308 και 9406 του ΕΣ εισάγονται με τμηματικές αποστολές κατόπιν αιτήματος του εισαγωγέα και υπό τους όρους που καθορίζονται από την τελωνειακή αρχή του μέρους εισαγωγής, υποβάλλεται στην εν λόγω τελωνειακή αρχή κατά την εισαγωγή της πρώτης τμηματικής αποστολής ενιαία δήλωση τόπου καταγωγής για τα εν λόγω προϊόντα, όπως απαιτείται.
 Άρθρο 24
 Απαλλαγή από την υποχρέωση προσκόμισης δήλωσης τόπου καταγωγής
 1. Κάθε μέρος δύναται, σύμφωνα με τη νομοθεσία του, να παραιτηθεί από την απαίτηση προσκόμισης δήλωσης τόπου καταγωγής που αναφέρεται στο άρθρο 21, για χαμηλής αξίας αποστολές προϊόντων καταγωγής του άλλου μέρους και για προϊόντα καταγωγής που αποτελούν μέρος των προσωπικών αποσκευών ταξιδιωτών που προέρχονται από το άλλο μέρος.
 2. Τα μέρη δύναται να εξαιρέσουν μια εισαγωγή από τις διατάξεις της παραγράφου 1 όταν η εν λόγω εισαγωγή αποτελεί μέρος σειράς εισαγωγών για τις οποίες μπορεί ευλόγως να θεωρηθεί ότι πραγματοποιήθηκαν ή προγραμματίστηκαν με σκοπό την αποφυγή των απαιτήσεων του παρόντος πρωτοκόλλου σχετικά με τις δηλώσεις τόπου καταγωγής.
 3. Τα μέρη δύνανται να καθορίσουν οριακές τιμές για τα προϊόντα που αναφέρονται στην παράγραφο 1, και ανταλλάσσουν πληροφορίες σχετικά με τις εν λόγω οριακές τιμές.
 Άρθρο 25
 Δικαιολογητικά έγγραφα
 Τα έγγραφα που αναφέρονται στο άρθρο 19 παράγραφος 2 είναι δυνατόν να περιλαμβάνουν έγγραφα τα οποία αφορούν τα εξής:
 α)
 τις διαδικασίες παραγωγής οι οποίες πραγματοποιήθηκαν επί του καταγόμενου προϊόντος ή επί των καταγόμενων υλών που χρησιμοποιήθηκαν για την παραγωγή του εν λόγω προϊόντος,
 β)
 την αγορά, το κόστος, την αξία και την πληρωμή του προϊόντος,
 γ)
 την καταγωγή, την


text:
αγορά, το κόστος, την αξία και την πληρωμή όλων των υλών, συμπεριλαμβανομένων ουδέτερων στοιχείων, που χρησιμοποιήθηκαν για την παραγωγή του προϊόντος, και
 δ)
 την αποστολή του προϊόντος.
 Άρθρο 26
 Φύλαξη αρχείων
 1. Ένας εξαγωγέας ο οποίος έχει συμπληρώσει δήλωση τόπου καταγωγής φυλάσσει αντίγραφο της δήλωσης τόπου καταγωγής, καθώς και τα δικαιολογητικά έγγραφα που αναφέρονται στο άρθρο 25, για χρονικό διάστημα τριών ετών μετά τη συμπλήρωση της δήλωσης τόπου καταγωγής ή για μεγαλύτερο χρονικό διάστημα το οποίο ενδέχεται να ορίσει το μέρος εξαγωγής.
 2. Εάν η δήλωση τόπου καταγωγής που υποβάλλεται από έναν εξαγωγέα βασίζεται σε γραπτή δήλωση του παραγωγού, ο παραγωγός υποχρεούται να τηρεί αρχεία σύμφωνα με την παράγραφο 1.
 3. Όταν προβλέπεται από τη νομοθεσία του μέρους εισαγωγής, ένας εισαγωγέας στον οποίο έχει χορηγηθεί καθεστώς προτιμησιακής δασμολογικής μεταχείρισης φυλάσσει τα έγγραφα τεκμηρίωσης σχετικά με την εισαγωγή του προϊόντος, μεταξύ των οποίων αντίγραφο της δήλωσης τόπου καταγωγής, για χρονικό διάστημα τριών ετών από την ημερομηνία χορήγησης του καθεστώτος προτιμησιακής μεταχείρισης, ή για μεγαλύτερο χρονικό διάστημα το οποίο ενδέχεται να ορίσει το εν λόγω μέρος.
 4. Κάθε μέρος επιτρέπει, σύμφωνα με τη νομοθεσία του, στους εισαγωγείς, εξαγωγείς και παραγωγούς που είναι εγκατεστημένοι στο έδαφός του να τηρούν έγγραφα τεκμηρίωσης ή αρχεία σε οποιοδήποτε μέσο αποθήκευσης, υπό τον όρο ότι τα εν λόγω έγγραφα τεκμηρίωσης ή αρχεία μπορούν να ανακτηθούν και να εκτυπωθούν.
 5. Κάθε μέρος δύναται να απορρίψει την υπαγωγή ενός προϊόντος που αποτελεί αντικείμενο ελέγχου καταγωγής σε καθεστώς προτιμησιακής δασμολογικής μεταχείρισης όταν ο εισαγωγέας, εξαγωγέας ή παραγωγός του προϊόντος για το οποίο απαιτείται η τήρηση αρχείων ή εγγράφων τεκμηρίωσης βάσει του παρόντος άρθρου:
 α)
 δεν τηρεί αρχεία ή έγγραφα τεκμηρίωσης που σχετίζονται με τον προσδιορισμό της καταγωγής του προϊόντος σύμφωνα με τις απαιτήσεις του παρόντος πρωτοκόλλου ή
 β)
 αρνείται να παράσχει πρόσβαση στα εν λόγω αρχεία ή έγγραφα τεκμηρίωσης.
 Άρθρο 27
 Διαφορές και λάθη εκτύπωσης
 1. Η διαπίστωση μικροδιαφορών μεταξύ των δηλώσεων που γίνονται στη δήλωση τόπου καταγωγής και εκείνων που αναγράφονται στα έγγραφα που υποβάλλονται στις τελωνειακές αρχές για τη διεκπεραίωση των διατυπώσεων εισαγωγής των προϊόντων δεν συνεπάγεται αφ' εαυτής την ακυρότητα της δήλωσης τόπου καταγωγής, εάν αποδεικνύεται ότι το έγγραφο αυτό αντιστοιχεί πράγματι στα προσκομισθέντα προϊόντα.
 2. Προφανή λάθη εκτύπωσης, όπως λάθη δακτυλογράφησης, στη δήλωση τόπου καταγωγής δεν συνεπάγονται την απόρριψη του εν λόγω εγγράφου, εάν τα λάθη αυτά δεν δημιουργούν αμφιβολίες ως προς την ορθότητα των δηλώσεων του εν λόγω εγγράφου.
 Άρθρο 28
 Συνεργασία
 1. Τα μέρη συνεργάζονται για την ενιαία εφαρμογή και ερμηνεία των διατάξεων του παρόντος πρωτοκόλλου και παρέχουν, μέσω των τελωνειακών αρχών τους, αμοιβαία συνδρομή κατά τον έλεγχο του χαρακτήρα καταγωγής των προϊόντων στον οποίο βασίζονται οι δηλώσεις τόπου καταγωγής.
 2. Για τη διευκόλυνση των ελέγχων ή της παρεχόμενης συνδρομής που αναφέρονται στην παράγραφο 1, οι τελωνειακές αρχές των μερών ανταλλάσσουν, μέσω της Ευρωπαϊκής Επιτροπής, τα στοιχεία επικοινωνίας των αρμόδιων τελωνειακών αρχών.
 3. Συνομολογείται ότι η τελωνειακή αρχή του μέρους εξαγωγής αναλαμβάνει το σύνολο των δαπανών για την εφαρμογή των διατάξεων της παραγράφου 1.
 4. Συνομολογείται επιπλέον ότι οι τελωνειακές αρχές των μερών θα


text:
συζητούν τη συνολική λειτουργία και διαχείριση της διαδικασίας ελέγχου, συμπεριλαμβανομένης της πρόβλεψης του φόρτου εργασίας και της εξέτασης των προτεραιοτήτων. Σε περίπτωση ασυνήθους αύξησης του αριθμού των αιτήσεων, οι τελωνειακές αρχές των μερών θα προβαίνουν σε διαβούλευση για να ορίσουν προτεραιότητες και να εξετάσουν τα μέτρα που πρέπει να λάβουν για τη διαχείριση του φόρτου εργασίας, λαμβάνοντας υπόψη τυχόν λειτουργικές απαιτήσεις.
 5. Όσον αφορά τα προϊόντα που θεωρούνται καταγόμενα σύμφωνα με το άρθρο 3, τα μέρη δύνανται να συνεργάζονται με μια τρίτη χώρα για την ανάπτυξη τελωνειακών καθεστώτων βάσει των αρχών του παρόντος πρωτοκόλλου.
 Άρθρο 29
 Έλεγχος καταγωγής
 1. Για να διασφαλιστεί η ορθή εφαρμογή του παρόντος πρωτοκόλλου, τα μέρη παρέχουν αμοιβαία συνδρομή, μέσω των τελωνειακών αρχών τους, για τον έλεγχο της καταγωγής των προϊόντων και για τη διασφάλιση της ορθότητας των αιτήσεων για προτιμησιακή δασμολογική μεταχείριση.
 2. Η αίτηση ενός μέρους για τη διεξαγωγή ελέγχου καταγωγής ώστε να διαπιστωθεί αν ένα προϊόν είναι καταγόμενο ή αν πληρούνται όλες οι υπόλοιπες απαιτήσεις του παρόντος πρωτοκόλλου:
 α)
 βασίζεται σε μεθόδους εκτίμησης κινδύνου που εφαρμόζονται από την τελωνειακή αρχή του μέρους εισαγωγής, στις οποίες μπορεί να περιλαμβάνεται η τυχαία επιλογή, ή
 β)
 υποβάλλεται όταν το μέρος εισαγωγής διατηρεί εύλογες αμφιβολίες σχετικά με το αν πρόκειται για καταγόμενο προϊόν ή αν πληρούνται οι υπόλοιπες απαιτήσεις του παρόντος πρωτοκόλλου.
 3. Η τελωνειακή αρχή του μέρους εισαγωγής δύναται να ελέγξει αν πρόκειται για καταγόμενο προϊόν ζητώντας εγγράφως από την τελωνειακή αρχή του μέρους εξαγωγής να διενεργήσει σχετικό έλεγχο. Κατά την υποβολή αιτήματος για τη διενέργεια του εν λόγω ελέγχου, η τελωνειακή αρχή του μέρους εισαγωγής παρέχει στην τελωνειακή αρχή του μέρους εξαγωγής τα ακόλουθα στοιχεία:
 α)
 τα στοιχεία της τελωνειακής αρχής που εξέδωσε το αίτημα,
 β)
 την επωνυμία του εξαγωγέα ή του παραγωγού που πρέπει να υποβληθεί σε έλεγχο,
 γ)
 το αντικείμενο και το πεδίο εφαρμογής του ελέγχου και
 δ)
 αντίγραφο της δήλωσης τόπου καταγωγής και, κατά περίπτωση, τυχόν άλλα σχετικά έγγραφα τεκμηρίωσης.
 4. Κατά περίπτωση, η τελωνειακή αρχή του μέρους εισαγωγής δύναται να ζητήσει, σύμφωνα με τις διατάξεις της παραγράφου 3, συγκεκριμένα έγγραφα τεκμηρίωσης και πληροφορίες από την τελωνειακή αρχή του μέρους εξαγωγής.
 5. Μια αίτηση που υποβάλλεται από την τελωνειακή αρχή του μέρους εισαγωγής δυνάμει της παραγράφου 3 διαβιβάζεται στην τελωνειακή αρχή του μέρους εξαγωγής με συστημένη επιστολή ή με οποιονδήποτε άλλον τρόπο με τον οποίο παρέχεται επιβεβαίωση παραλαβής από την εν λόγω τελωνειακή αρχή.
 6. Η τελωνειακή αρχή του μέρους εξαγωγής προβαίνει στον έλεγχο καταγωγής. Προς τον σκοπό αυτό, η τελωνειακή αρχή δύναται, σύμφωνα με τη νομοθεσία της, να ζητήσει έγγραφα τεκμηρίωσης και αποδεικτικά στοιχεία ή να επισκεφθεί τους χώρους ενός εξαγωγέα ή παραγωγού ώστε να ελέγξει τα αρχεία που αναφέρονται στο άρθρο 25 και τις εγκαταστάσεις που χρησιμοποιούνται για την παραγωγή του προϊόντος.
 7. Εάν ένας εξαγωγέας έχει στηριχθεί σε δήλωση τόπου καταγωγής βάσει γραπτής δήλωσης του παραγωγού ή του προμηθευτή, ο εν λόγω εξαγωγέας δύναται να μεριμνήσει ώστε ο παραγωγός ή ο προμηθευτής να παράσχει τα έγγραφα τεκμηρίωσης ή τις πληροφορίες απευθείας στην τελωνειακή αρχή του μέρους εξαγωγής κατόπιν αιτήματος


text:
του εν λόγω μέρους.
 8. Το ταχύτερο δυνατόν και σε κάθε περίπτωση εντός 12 μηνών από την ημερομηνία παραλαβής της αίτησης που αναφέρεται στην παράγραφο 4, η τελωνειακή αρχή του μέρους εξαγωγής συμπληρώνει έντυπο ελέγχου με το οποίο προσδιορίζεται αν το προϊόν είναι καταγόμενο και αν πληροί τις λοιπές απαιτήσεις του παρόντος πρωτοκόλλου, και:
 α)
 διαβιβάζει στην τελωνειακή αρχή του μέρους εισαγωγής, με συστημένη επιστολή ή με οποιονδήποτε άλλον τρόπο με τον οποίο παρέχεται επιβεβαίωση παραλαβής από την εν λόγω τελωνειακή αρχή, γραπτή έκθεση η οποία παρέχει τη δυνατότητα στη συγκεκριμένη τελωνειακή αρχή να προσδιορίσει αν πρόκειται για καταγόμενο προϊόν, και η οποία περιλαμβάνει:
 i)
 τα αποτελέσματα του ελέγχου,
 ii)
 την περιγραφή του προϊόντος που υπόκειται σε έλεγχο και τη δασμολογική κατάταξη που αφορά την εφαρμογή του κανόνα καταγωγής,
 iii)
 περιγραφή και επεξήγηση των εργασιών παραγωγής που κρίνονται επαρκείς για την τεκμηρίωση του σκεπτικού σχετικά με τον χαρακτήρα καταγωγής του προϊόντος,
 iv)
 πληροφορίες σχετικά με τον τρόπο διενέργειας του ελέγχου και
 v)
 κατά περίπτωση, έγγραφα τεκμηρίωσης· και
 β)
 με την επιφύλαξη της κείμενης νομοθεσίας, κοινοποιεί στον εξαγωγέα την απόφασή της σχετικά με το αν πρόκειται για καταγόμενο προϊόν.
 9. Η προθεσμία που αναφέρεται στην παράγραφο 8 μπορεί να παραταθεί κατόπιν αμοιβαίας συναίνεσης των οικείων τελωνειακών αρχών.
 10. Εν αναμονή των αποτελεσμάτων ελέγχου καταγωγής που διενεργείται σύμφωνα με την παράγραφο 8 ή των διαβουλεύσεων βάσει της παραγράφου 13, η τελωνειακή αρχή του μέρους εισαγωγής προτείνει, με την επιφύλαξη τυχόν προληπτικών μέτρων που κρίνει ενδεχομένως αναγκαία, τον εκτελωνισμό του προϊόντος στον εισαγωγέα.
 11. Σε περίπτωση που τα αποτελέσματα του ελέγχου καταγωγής δεν παρέχονται σύμφωνα με τις διατάξεις της παραγράφου 8, η τελωνειακή αρχή του μέρους εισαγωγής δύναται να απορρίψει την υπαγωγή ενός προϊόντος σε καθεστώς προτιμησιακής δασμολογικής μεταχείρισης εάν διατηρεί εύλογες αμφιβολίες ή εάν δεν είναι σε θέση να προσδιορίσει αν πρόκειται για καταγόμενο προϊόν.
 12. Εάν διαπιστωθούν διαφορές ως προς τις διαδικασίες ελέγχου του παρόντος άρθρου ή την ερμηνεία των κανόνων καταγωγής για τον προσδιορισμό του χαρακτήρα καταγωγής ενός προϊόντος, και οι εν λόγω διαφορές δεν μπορούν να επιλυθούν μέσω διαβουλεύσεων μεταξύ της τελωνειακής αρχής που ζήτησε τον έλεγχο και της τελωνειακής αρχής που είναι αρμόδια για τη διενέργεια του ελέγχου, και σε περίπτωση που η τελωνειακή αρχή του μέρους εισαγωγής σκοπεύει να προβεί σε προσδιορισμό καταγωγής που δεν συνάδει με τη γραπτή έκθεση που υποβάλλεται δυνάμει της παραγράφου 8 στοιχείο α) από την τελωνειακή αρχή του μέρους εξαγωγής, το μέρος εισαγωγής προβαίνει σε σχετική κοινοποίηση προς το μέρος εξαγωγής εντός 60 ημερών από την ημερομηνία παραλαβής της γραπτής έκθεσης.
 13. Κατόπιν αιτήματος ενός μέρους, τα μέρη πραγματοποιούν και ολοκληρώνουν, εντός 90 ημερών από την ημερομηνία της κοινοποίησης που αναφέρεται στην παράγραφο 12, διαβουλεύσεις με σκοπό την επίλυση των προαναφερόμενων διαφορών. Η προβλεπόμενη προθεσμία για την ολοκλήρωση των διαβουλεύσεων μπορεί να παραταθεί κατά περίπτωση και κατόπιν γραπτής αμοιβαίας συναίνεσης μεταξύ των μερών. Η τελωνειακή αρχή του μέρους εισαγωγής δύναται να προβεί στον προσδιορισμό καταγωγής μετά την ολοκλήρωση των εν λόγω διαβουλεύσεων. Τα μέρη δύνανται επίσης να επιλύσουν τις διαφορές αυτές στο


text:
πλαίσιο της κοινής επιτροπής τελωνειακής συνεργασίας που αναφέρεται στο άρθρο 34.
 14. Σε κάθε περίπτωση, οι διαφορές μεταξύ του εισαγωγέα και της τελωνειακής αρχής του μέρους εισαγωγής διευθετούνται βάσει της νομοθεσίας του μέρους εισαγωγής.
 15. Καμία από τις διατάξεις του παρόντος πρωτοκόλλου δεν εμποδίζει την τελωνειακή αρχή ενός μέρους να εκδώσει απόφαση για τον προσδιορισμό της καταγωγής ή εκ των προτέρων απόφαση σχετικά με οποιοδήποτε θέμα το οποίο αποτελεί αντικείμενο εξέτασης από την κοινή επιτροπή τελωνειακής συνεργασίας ή από την επιτροπή εμπορευματικών συναλλαγών, οι οποίες συγκροτούνται βάσει του άρθρου 26.2 (Ειδικές επιτροπές) στοιχείο α), ή να λαμβάνουν οποιαδήποτε άλλα μέτρα τα οποία κρίνουν απαραίτητα, εν αναμονή της επίλυσης του ζητήματος στο πλαίσιο της παρούσας συμφωνίας.
 Άρθρο 30
 Επανεξέταση και προσφυγή
 1. Κάθε μέρος παρέχει ουσιαστικά τα ίδια δικαιώματα επανεξέτασης και προσφυγής για αποφάσεις προσδιορισμού καταγωγής και εκ των προτέρων αποφάσεις που εκδίδονται από την τελωνειακή αρχή του με εκείνα που παρέχει στους εισαγωγείς που είναι εγκατεστημένοι στο έδαφός του, σε οποιοδήποτε πρόσωπο το οποίο:
 α)
 έχει παραλάβει απόφαση προσδιορισμού καταγωγής κατ' εφαρμογή του παρόντος πρωτοκόλλου ή
 β)
 έχει παραλάβει εκ των προτέρων απόφαση δυνάμει του άρθρου 33 παράγραφος 1.
 2. Επιπλέον των διατάξεων των άρθρων 27.3 (Διοικητικές διαδικασίες) και 27.4 (Επανεξέταση και προσφυγή), κάθε μέρος διασφαλίζει ότι τα δικαιώματα επανεξέτασης και προσφυγής που αναφέρονται στην παράγραφο 1 περιλαμβάνουν πρόσβαση σε τουλάχιστον δύο επίπεδα προσφυγής ή σε επανεξέταση που περιλαμβάνει τουλάχιστον ένα δικαστικό ή οιονεί δικαστικό επίπεδο.
 Άρθρο 31
 Κυρώσεις
 Κάθε μέρος διατηρεί μέτρα τα οποία επιβάλλουν ποινικές, αστικές ή διοικητικές κυρώσεις για παραβιάσεις της νομοθεσίας του που αφορούν το παρόν πρωτόκολλο.
 Άρθρο 32
 Εμπιστευτικότητα
 1. Το παρόν πρωτόκολλο δεν επιβάλλει στα μέρη την υποχρέωση να παρέχουν ή να επιτρέπουν πρόσβαση σε επιχειρηματικές πληροφορίες ή πληροφορίες σχετικές με φυσικό πρόσωπο του οποίου η ταυτότητα είναι γνωστή ή μπορεί να εξακριβωθεί, και των οποίων η κοινοποίηση θα μπορούσε να παρεμποδίσει την επιβολή της νομοθεσίας ή θα αντίκειτο στη νομοθεσία του οικείου μέρους σχετικά με την προστασία των επιχειρηματικών πληροφοριών, καθώς και των δεδομένων προσωπικού χαρακτήρα και της ιδιωτικής ζωής.
 2. Κάθε μέρος τηρεί, σύμφωνα με τη νομοθεσία του, τον εμπιστευτικό χαρακτήρα των πληροφοριών που συλλέγονται δυνάμει του παρόντος πρωτοκόλλου και προστατεύει τις εν λόγω πληροφορίες από τυχόν κοινοποίηση που θα μπορούσε να θίξει την ανταγωνιστική θέση του προσώπου που παρέχει τις πληροφορίες. Εάν το μέρος που λαμβάνει τις πληροφορίες υποχρεούται εκ του νόμου να κοινοποιήσει τις πληροφορίες αυτές, το εν λόγω μέρος ενημερώνει σχετικά το πρόσωπο ή το μέρος που παρείχε τις πληροφορίες.
 3. Κάθε μέρος διασφαλίζει ότι οι πληροφορίες εμπιστευτικού χαρακτήρα που συλλέγονται δυνάμει του παρόντος πρωτοκόλλου δεν χρησιμοποιούνται για άλλους σκοπούς πέραν της εφαρμογής και της επιβολής του προσδιορισμού καταγωγής και τελωνειακών θεμάτων, εκτός εάν έχει χορηγηθεί σχετική έγκριση από το πρόσωπο ή το μέρος το οποίο παρείχε τις πληροφορίες εμπιστευτικού χαρακτήρα.
 4. Κατά παρέκκλιση από την παράγραφο 3, τα μέρη δύνανται να επιτρέπουν τη χρήση πληροφοριών που συλλέγονται δυνάμει του παρόντος πρωτοκόλλου στο πλαίσιο τυχόν διοικητικών, δικαστικών ή οιονεί δικαστικών διαδικασιών οι οποίες κινούνται για λόγους μη συμμόρφωσης προς


text:
την τελωνειακή νομοθεσία για την εφαρμογή του παρόντος πρωτοκόλλου. Τα μέρη ενημερώνουν εκ των προτέρων το πρόσωπο ή το μέρος που παρείχε τις πληροφορίες σχετικά με τη χρήση αυτή.
 5. Προς διευκόλυνση της λειτουργίας και της εφαρμογής των διατάξεων της παραγράφου 2, τα μέρη ανταλλάσσουν πληροφορίες σχετικά με την αντίστοιχη νομοθεσία τους για την προστασία των δεδομένων.
 Άρθρο 33
 Εκ των προτέρων έκδοση αποφάσεων σχετικά με την καταγωγή
 1. Κάθε μέρος μεριμνά, μέσω της τελωνειακής αρχής του, και πριν από την εισαγωγή προϊόντος στο έδαφός του, για την ταχεία έκδοση γραπτών εκ των προτέρων αποφάσεων δυνάμει της νομοθεσίας του, με τις οποίες προσδιορίζεται αν το εν λόγω προϊόν είναι καταγόμενο σύμφωνα με το παρόν πρωτόκολλο.
 2. Κάθε μέρος θεσπίζει ή τηρεί διαδικασίες για την έκδοση εκ των προτέρων αποφάσεων, συμπεριλαμβανομένης αναλυτικής περιγραφής των ευλόγως απαιτούμενων πληροφοριών για τη διεκπεραίωση μιας αίτησης για έκδοση απόφασης.
 3. Κάθε μέρος διασφαλίζει ότι η τελωνειακή αρχή του:
 α)
 δύναται, ανά πάσα στιγμή κατά την εξέταση μιας αίτησης για έκδοση εκ των προτέρων απόφασης, να ζητήσει συμπληρωματικές πληροφορίες από το πρόσωπο που ζητεί την έκδοση της απόφασης,
 β)
 εκδίδει την απόφαση εντός 120 ημερών από την ημερομηνία κατά την οποία λαμβάνει όλες τις απαιτούμενες πληροφορίες από το πρόσωπο το οποίο ζητεί την έκδοση της εκ των προτέρων απόφασης και
 γ)
 παρέχει, στο πρόσωπο το οποίο ζητεί την έκδοση της εκ των προτέρων απόφασης, πλήρη αιτιολόγηση του σκεπτικού της απόφασης.
 4. Σε περίπτωση που η αίτηση για έκδοση εκ των προτέρων απόφασης αφορά ζήτημα το οποίο αποτελεί αντικείμενο:
 α)
 ελέγχου καταγωγής,
 β)
 ελέγχου εκ μέρους τελωνειακής αρχής ή προσφυγής σε τελωνειακή αρχή ή
 γ)
 δικαστικού ή οιονεί δικαστικού ελέγχου στο έδαφος της τελωνειακής αρχής,
 η τελωνειακή αρχή δύναται, σύμφωνα με την οικεία νομοθεσία, να απορρίψει την αίτηση έκδοσης απόφασης ή να αναβάλει την έκδοση της απόφασης.
 5. Με την επιφύλαξη της παραγράφου 7, κάθε μέρος εφαρμόζει μια εκδοθείσα εκ των προτέρων απόφαση στις εισαγωγές που πραγματοποιούνται στο έδαφός του και αφορούν το προϊόν για το οποίο ζητήθηκε η έκδοση της απόφασης κατά την ημερομηνία έκδοσής της ή σε μεταγενέστερη ημερομηνία, εάν ορίζεται στην απόφαση.
 6. Κάθε μέρος επιφυλάσσει, σε οποιοδήποτε πρόσωπο ζητεί την έκδοση εκ των προτέρων απόφασης, την ίδια μεταχείριση που επιφυλάσσει και σε οποιοδήποτε άλλο πρόσωπο για το οποίο έχει εκδώσει εκ των προτέρων απόφαση, υπό τον όρο ότι τα πραγματικά περιστατικά και οι περιστάσεις είναι πανομοιότυπου χαρακτήρα σε όλες τις ουσιώδεις πτυχές τους.
 7. Το μέρος το οποίο εκδίδει εκ των προτέρων απόφαση δύναται να τροποποιήσει ή να ανακαλέσει την εν λόγω εκ των προτέρων απόφαση:
 α)
 εάν η απόφαση βασίζεται σε πλάνη περί τα πράγματα,
 β)
 εάν έχει επέλθει αλλαγή των ουσιωδών πραγματικών περιστατικών ή περιστάσεων επί των οποίων βασίστηκε η απόφαση,
 γ)
 για λόγους συμμόρφωσης προς τυχόν τροποποίηση του κεφαλαίου δύο (Εθνική μεταχείριση και πρόσβαση των αγαθών στην αγορά) ή του παρόντος πρωτοκόλλου ή
 δ)
 για λόγους συμμόρφωσης προς δικαστική απόφαση ή τροποποίηση της νομοθεσίας του.
 8. Κάθε μέρος μεριμνά ώστε τυχόν τροποποίηση ή ανάκληση εκ των προτέρων απόφασης να τίθεται


text:
σε ισχύ την ημερομηνία κατά την οποία εκδίδεται η τροποποίηση ή η ανάκληση, ή σε μεταγενέστερη ημερομηνία εάν ορίζεται στην απόφαση, και να μην εφαρμόζεται στις εισαγωγές ενός προϊόντος που έχουν πραγματοποιηθεί πριν από την εν λόγω ημερομηνία, εκτός εάν το πρόσωπο για το οποίο είχε εκδοθεί η εκ των προτέρων απόφαση δεν ενήργησε σύμφωνα με τους όρους και τις προϋποθέσεις της εν λόγω απόφασης.
 9. Κατά παρέκκλιση από την παράγραφο 8, το μέρος που εκδίδει την εκ των προτέρων απόφαση δύναται, σύμφωνα με το οικείο δίκαιο, να αναβάλει την ημερομηνία έναρξης ισχύος τυχόν τροποποίησης ή ανάκλησης για χρονικό διάστημα το οποίο δεν υπερβαίνει τους έξι μήνες.
 10. Με την επιφύλαξη της παραγράφου 7, κάθε μέρος μεριμνά για τη διατήρηση της ισχύος της εκ των προτέρων απόφασης, καθώς και για την τήρηση των διατάξεών της.
 Άρθρο 34
 Επιτροπή
 Η μεικτή επιτροπή τελωνειακής συνεργασίας («ΜΕΤΣ»), στην οποία εκχωρείται η αρμοδιότητα να ενεργεί υπό την αιγίδα της μεικτής επιτροπής ΣΟΕΣ ως ειδική επιτροπή βάσει του άρθρου 26.2 (Ειδικές επιτροπές) παράγραφος 1, δύναται να επανεξετάζει το παρόν πρωτόκολλο και να απευθύνει στη μεικτή επιτροπή ΣΟΕΣ συστάσεις τροποποίησης των διατάξεών του. Η ΜΕΤΣ καταβάλλει κάθε δυνατή προσπάθεια ώστε να λαμβάνει αποφάσεις σχετικά με τα ακόλουθα ζητήματα:
 α)
 την ενιαία εφαρμογή των κανόνων καταγωγής, συμπεριλαμβανομένων των θεμάτων δασμολογικής κατάταξης και αποτίμησης που αφορούν το παρόν πρωτόκολλο,
 β)
 τεχνικά, διοικητικά θέματα και θέματα ερμηνείας σχετικά με το παρόν πρωτόκολλο ή
 γ)
 τις προτεραιότητες όσον αφορά τους ελέγχους καταγωγής και άλλα ζητήματα που προκύπτουν από τους ελέγχους καταγωγής.
 (1) Εργασίες συντήρησης, όπως ψύξη, κατάψυξη ή αερισμός θεωρούνται ανεπαρκείς κατά την έννοια του στοιχείου α), ενώ εργασίες όπως διατήρηση σε ξίδι, αποξήρανση ή κάπνισμα οι οποίες αποσκοπούν να προσδώσουν ειδικά ή διαφορετικά χαρακτηριστικά σε ένα προϊόν δεν θεωρούνται ανεπαρκείς.
 ΠΑΡΑΡΤΗΜΑ 1
 ΟΡΙΟ ΑΝΟΧΗΣ ΓΙΑ ΥΦΑΣΜΑΤΑ ΚΑΙ ΕΝΔΥΜΑΤΑ
 1.
 Για τους σκοπούς του παρόντος παραρτήματος, ισχύουν οι ακόλουθοι ορισμοί:
 φυσικές ίνες
 : ίνες άλλες από τις τεχνητές ή τις συνθετικές οι οποίες δεν έχουν νηματοποιηθεί. Οι φυσικές ίνες περιλαμβάνουν απορρίμματα και, εκτός αν έχει οριστεί άλλως, περιλαμβάνουν ίνες που έχουν χτενιστεί, λαναριστεί ή έχουν μεταποιηθεί με άλλο τρόπο, δεν έχουν όμως νηματοποιηθεί. Οι φυσικές ίνες περιλαμβάνουν τις χοντρότριχες της κλάσης 05.11, τo μετάξι των κλάσεων 50.02 έως 50.03, καθώς και το μαλλί, τις τρίχες εκλεκτής ποιότητας και τις χοντροειδείς τρίχες των κλάσεων 51.01 έως 51.05, τις βαμβακερές ίνες των κλάσεων 52.01 έως 52.03 και τις άλλες ίνες φυτικής προέλευσης των κλάσεων 53.01 έως 53.05,
 υφαντικοί πολτοί, χημικές ύλες, και ύλες που προορίζονται για την κατασκευή χαρτιού
 : ύλες οι οποίες δεν υπάγονται στα κεφάλαια 50 έως 63 και που είναι δυνατόν να χρησιμοποιούνται για την κατασκευή ινών ή νημάτων τεχνητών, συνθετικών ή από χαρτί και
 συνθετικές ή τεχνητές ίνες μη συνεχείς
 : δέσμες από συνθετικές ή τεχνητές ίνες, συνθετικές ή τεχνητές ίνες μη συνεχείς ή απορρίμματα από συνθετικές ή τεχνητές ίνες των κλάσεων 55.01 έως 55.07.
 2.
 Για λόγους σαφήνειας διευκρινίζεται ότι, προκειμένου να προσδιοριστεί αν όλες οι μη καταγόμενες ύλες που χρησιμοποιούνται για την παραγωγή ενός προϊόντος των


text:
κεφαλαίων 50 έως 63 τηρούν τον εφαρμοστέο κανόνα καταγωγής που καθορίζεται στο παράρτημα 5, είναι δυνατόν να μην ληφθούν υπόψη οι μη καταγόμενες ύλες των κεφαλαίων 1 έως 49 ή των κεφαλαίων 64 έως 97, συμπεριλαμβανομένων των υλών που περιέχουν υφαντικές ύλες.
 3.
 Με την επιφύλαξη της παραγράφου 7, εάν οι μη καταγόμενες ύλες που χρησιμοποιούνται για την παραγωγή προϊόντος που υπάγεται στα κεφάλαια 50 έως 63 δεν πληρούν τους όρους του παραρτήματος 5, το εν λόγω προϊόν είναι παρά ταύτα καταγόμενο προϊόν υπό την προϋπόθεση ότι:
 α)
 το προϊόν παράγεται από δύο ή περισσότερες βασικές υφαντικές ύλες που απαριθμούνται στον πίνακα 1,
 β)
 το καθαρό βάρος μη καταγόμενων βασικών υφαντικών υλών που απαριθμούνται στον πίνακα 1 δεν υπερβαίνει το 10 % του καθαρού βάρους του προϊόντος και
 γ)
 το προϊόν πληροί όλες τις υπόλοιπες εφαρμοστέες απαιτήσεις του παρόντος πρωτοκόλλου.
 4.
 Με την επιφύλαξη της παραγράφου 7, στην περίπτωση προϊόντος που υπάγεται στα κεφάλαια 50 έως 63 το οποίο παράγεται από μία ή περισσότερες βασικές υφαντικές ύλες που απαριθμούνται στον πίνακα 1 και από μη καταγόμενα νήματα από πολυουρεθάνη που φέρουν κατά διαστήματα εύκαμπτα τμήματα από πολυαιθέρα, το εν λόγω προϊόν είναι παρά ταύτα καταγόμενο προϊόν υπό την προϋπόθεση ότι:
 α)
 το βάρος των μη καταγόμενων νημάτων από πολυουρεθάνη που φέρουν κατά διαστήματα εύκαμπτα τμήματα από πολυαιθέρα δεν υπερβαίνει το 20 % του βάρους του προϊόντος και
 β)
 το προϊόν πληροί όλες τις υπόλοιπες εφαρμοστέες απαιτήσεις του παρόντος πρωτοκόλλου.
 5.
 Με την επιφύλαξη της παραγράφου 7, στην περίπτωση προϊόντος που υπάγεται στα κεφάλαια 50 έως 63 το οποίο παράγεται από μία ή περισσότερες βασικές υφαντικές ύλες που απαριθμούνται στον πίνακα 1 και από μη καταγόμενη λουρίδα που έχει έναν πυρήνα που αποτελείται είτε από λεπτό έλασμα αργιλίου είτε από ταινία πλαστικής ύλης επικαλυμμένη ή όχι με σκόνη αργιλίου, πλάτους μέχρι και 5 mm και η οποία έχει συγκολληθεί μέσω διαφανούς ή έγχρωμης κολλητικής ουσίας μεταξύ δύο ταινιών από πλαστικές ύλες, το εν λόγω προϊόν είναι παρά ταύτα καταγόμενο προϊόν υπό την προϋπόθεση ότι:
 α)
 το βάρος της μη καταγόμενης λουρίδας που έχει έναν πυρήνα που αποτελείται είτε από λεπτό έλασμα αργιλίου είτε από ταινία πλαστικής ύλης επικαλυμμένη ή όχι με σκόνη αργιλίου, πλάτους μέχρι και 5 mm και η οποία έχει συγκολληθεί μέσω διαφανούς ή έγχρωμης κολλητικής ουσίας μεταξύ δύο ταινιών από πλαστικές ύλες δεν υπερβαίνει το 30 % του βάρους του προϊόντος, και
 β)
 το προϊόν πληροί όλες τις υπόλοιπες εφαρμοστέες απαιτήσεις του παρόντος πρωτοκόλλου.
 6.
 Με την επιφύλαξη της παραγράφου 7, εάν οι μη καταγόμενες ύλες που χρησιμοποιούνται για την παραγωγή προϊόντος που υπάγεται στα κεφάλαια 61 έως 63 δεν πληρούν τους όρους του παραρτήματος 5, το εν λόγω προϊόν είναι παρά ταύτα καταγόμενο προϊόν υπό την προϋπόθεση ότι:
 α)
 οι μη καταγόμενες ύλες κατατάσσονται σε κλάση άλλη από αυτή του προϊόντος,
 β)
 η αξία των μη καταγόμενων υλών δεν υπερβαίνει το 8 % της συναλλακτικής αξίας ή της τιμής εκ του εργοστασίου του προϊόντος και
 γ)
 το προϊόν πληροί όλες τις υπόλοιπες εφαρμοστέες απαιτήσεις του παρόντος πρωτοκόλλου.


text:
Η παρούσα παράγραφος δεν εφαρμόζεται για μη καταγόμενες ύλες οι οποίες χρησιμοποιούνται για την παραγωγή ειδών φοδραρίσματος και εσωτερικών επενδύσεων προϊόντος που υπάγεται στα κεφάλαια 61 έως 63.
 7.
 Το όριο ανοχής που προβλέπεται στις παραγράφους 2 έως 6 δεν εφαρμόζεται για μη καταγόμενες ύλες οι οποίες χρησιμοποιούνται για την παραγωγή προϊόντος εάν οι εν λόγω ύλες υπόκεινται σε κανόνα καταγωγής που περιλαμβάνει ποσοστό για τη μέγιστη αξία ή το μέγιστο βάρος τους.
 Πίνακας 1 — Βασικές υφαντικές ύλες
 1.
 μετάξι
 2.
 μαλλί
 3.
 τρίχες χοντροειδείς
 4.
 τρίχες εκλεκτής ποιότητας
 5.
 χοντρότριχες
 6.
 βαμβάκι
 7.
 ύλες που χρησιμοποιούνται στην κατασκευή χαρτιού και χαρτί
 8.
 λινάρι
 9.
 καννάβι
 10.
 γιούτα και άλλες ίνες που προέρχονται από το εσωτερικό του φλοιού (βίβλος)
 11.
 σιζάλ και άλλες υφαντικές ίνες του γένους Agaνe
 12.
 ίνες από κοκοφοίνικα, άβακα, ραμί και άλλες φυτικές υφαντικές ίνες
 13.
 συνθετικές ίνες, συνεχείς
 14.
 τεχνητές ίνες, συνεχείς
 15.
 νήματα μεταφοράς ηλεκτρικού ρεύματος
 16.
 μη συνεχείς συνθετικές ίνες από πολυπροπυλένιο
 17.
 μη συνεχείς συνθετικές ίνες από πολυεστέρες
 18.
 μη συνεχείς συνθετικές ίνες από πολυαμίδια
 19.
 μη συνεχείς συνθετικές πολυακριλονιτριλικές ίνες
 20.
 μη συνεχείς συνθετικές ίνες από πολυιμίδια
 21.
 συνθετικές ίνες μη συνεχείς από πολυτετραφθοροαιθυλένιο
 22.
 μη συνεχείς συνθετικές ίνες από πολυ(θειούχο φαινυλένιο)
 23.
 μη συνεχείς συνθετικές ίνες από πολυ(βινυλοχλωρίδιο)
 24.
 άλλες μη συνεχείς συνθετικές ίνες
 25.
 μη συνεχείς συνθετικές ίνες από βισκόζη
 26.
 άλλες μη συνεχείς τεχνητές ίνες
 27.
 νήματα από πολυουρεθάνη που φέρουν κατά διαστήματα εύκαμπτα τμήματα από πολυαιθέρα, έστω και περιτυλιγμένα με άλλο νήμα
 28.
 νήματα από πολυουρεθάνη που φέρουν κατά διαστήματα εύκαμπτα τμήματα από πολυεστέρα, έστω και περιτυλιγμένα με άλλο νήμα
 29.
 ύλη της κλάσης 56.05 (μεταλλικές κλωστές και νήματα επιμεταλλωμένα), στην οποία έχει ενσωματωθεί λουρίδα που έχει έναν πυρήνα που αποτελείται είτε από λεπτό έλασμα αργιλίου είτε από ταινία πλαστικής ύλης επικαλυμμένη ή όχι με σκόνη αργιλίου, πλάτους μέχρι και 5 mm και η οποία έχει συγκολληθεί μέσω διαφανούς ή έγχρωμης κολλητικής ουσίας μεταξύ δύο ταινιών από πλαστικές ύλες
 30.
 άλλη ύλη της κλάσης 56.05
 ΠΑΡΑΡΤΗΜΑ 2
 Κείμενο της εικόνας
 ΚΕΊΜΕΝΟ ΤΗΣ ΔΉΛΩΣΗΣ ΤΌΠΟΥ ΚΑΤΑΓΩΓΉΣ
 Η δήλωση τόπου καταγωγής, της οποίας το κείμενο παρατίθεται κατωτέρω, πρέπει να συμπληρώνεται σύμφωνα με τις υποσημειώσεις. Ωστόσο, δεν χρειάζεται να επαναλαμβάνονται οι εν λόγω υποσημειώσεις.
 (Περίοδος: από έως (1))
 Ο εξαγωγέας των προϊόντων που καλύπτονται από το παρόν έγγραφο (άδεια τελωνείου υπ’ αριθ. ... (2)) δηλώνει ότι, εκτός εάν δηλώνεται σαφώς άλλως, τα προϊόντα αυτά είναι ... (3) προτιμησιακής καταγωγής.
 (4)
 (Τόπος και ημερομηνία)
 (5)
 (Υπογραφή και επωνυμία του εξαγωγέα ολογράφως)
 (1) Όταν η δήλωση τόπου καταγωγής συμπληρώνεται για πολλαπλές αποστολές πανομοιότυπων καταγόμενων προϊόντων κατά την έννοια του άρθρου 19 παράγραφος 5, αναγράφεται η χρονική περίοδος ισχύος της δήλωσης τόπου καταγωγής. Αυτή η χρονική περίοδος δεν πρέπει να υπερβαίνει τους 12 μήνες. Όλες οι εισαγωγές του προϊόντος πρέπει να πραγματοποιηθούν εντός της αναγραφόμενης περιόδου. Σε περίπτωση που δεν αναγράφεται χρονική περίοδος ισχύος, το πεδίο μπορεί να παραμείνει κενό.
 (2) Για τους εξαγωγείς της ΕΕ: Όταν η δήλωση τόπου καταγωγής συμπληρώνεται από εγκεκριμένο ή καταχωρισμένο εξαγωγέα, πρέπει να συμπεριλαμβάνεται ο αριθμός


text:
αδείας τελωνείου ή καταχώρισης του εξαγωγέα. Ο αριθμός αδείας τελωνείου απαιτείται μόνον εάν ο εξαγωγέας είναι εγκεκριμένος εξαγωγέας. Όταν η δήλωση τόπου καταγωγής δεν συμπληρώνεται από εγκεκριμένο ή καταχωρισμένο εξαγωγέα, οι λέξεις σε παρένθεση πρέπει να παραλείπονται ή ο χώρος να παραμένει κενός.
 Για τους εξαγωγείς του Καναδά: Πρέπει να συμπεριλαμβάνεται ο αριθμός μητρώου επιχειρήσεων που δίδεται στον εξαγωγέα από την κυβέρνηση του Καναδά. Σε περίπτωση που ο εξαγωγέας δεν έχει λάβει αριθμό μητρώου επιχειρήσεων, το πεδίο μπορεί να παραμείνει κενό.
 (3) «Καναδά/ΕΕ»: προϊόντα που χαρακτηρίζονται καταγόμενα βάσει των κανόνων καταγωγής της συνολικής οικονομικής και εμπορικής συμφωνίας Καναδά-Ευρωπαϊκής Ένωσης. Όταν η δήλωση τόπου καταγωγής αφορά, εξ ολοκλήρου ή εν μέρει, προϊόντα καταγωγής Θέουτας και Μελίλιας, ο εξαγωγέας πρέπει να αναγράφει ευκρινώς το σύμβολο «CM».
 (4) Τα στοιχεία αυτά είναι δυνατόν να παραλείπονται αν η πληροφορία αυτή περιέχεται στο ίδιο το έγγραφο.
 (5) Στο άρθρο 19 παράγραφος 3 προβλέπεται η δυνατότητα εξαίρεσης από την απαίτηση υπογραφής του εξαγωγέα. Όταν δεν απαιτείται η υπογραφή του εξαγωγέα, η απαλλαγή από την υποχρέωση υπογραφής συνεπάγεται επίσης την απαλλαγή από την υποχρέωση αναγραφής του ονοματεπώνυμου του υπογράφοντος.
 Κείμενο της εικόνας
 Βουλγαρικό κείμενο
 (Период: от до (1))
 Износителят на продуктите, обхванати от този документ (митническо разрешение No ... (2)), декларира, че освен когато е отбелязано друго, тези продукти са с/със ... преференциален произход (3).
 Ισπανικό κείμενο
 (Período comprendido entre el y el (1))
 El exportador de los productos incluidos en el presente documento (autorización aduanera no ... (2)) declara que, salvo indicación en sentido contrario, estos productos gozan de un origen preferencial. ... (3).
 Τσεχικό κείμενο
 (Období: od do (1))
 Vývozce výrobků uvedených v tomto dokumentu (číslo povolení ... (2)) prohlašuje, že kromě zřetelně označených, mají tyto výrobky preferenční původ v ... (3).
 Δανικό κείμενο
 (Periode: fra til (1))
 Eksportøren af varer, der er omfattet af nærværende dokument, (toldmyndighedernes tilladelse nr. ... (2)), erklærer, at varerne, medmindre andet tydeligt er angivet, har præferenceoprindelse i ... (3).
 Γερμανικό κείμενο
 (Zeitraum: von bis (1))
 Der Ausführer (ermächtigter Ausführer; Bewilligungs-Nr. ... (2)) der Waren, auf die sich dieses Handelspapier bezieht, erklärt, dass diese Waren, soweit nicht anderes angegeben, präferenzbegünstigte ... (3) Ursprungswaren sind.
 Εσθονικό κείμενο
 (Ajavahemik: alates kuni (1))
 Käesoleva dokumendiga hõlmatud toodete eksportija (tolli luba nr. ... (2)) deklareerib, et need tooted on ... (3) sooduspäritoluga, välja arvatud juhul, kui on selgelt näidatud teisiti.
 Ελληνικό κείμενο
 (Περίοδος: από έως (1))
 Ο εξαγωγέας των προϊόντων που καλύπτονται από το παρόν έγγραφο (άδεια τελωνείου υπ' αριθ. ... (2)) δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής ... (3).
 Αγγλικό κείμενο
 (Period: from to (1))
 The exporter of the products covered by this document (customs authorisation No... (2)) declares that, except where otherwise clearly indicated, these products are of ... (3) preferential origin.
 Κείμενο της εικόνας
 Γαλλικό κείμενο
 (Période: du au (1))
 L'exportateur des produits couverts par le présent document (autorisation douanière no ... (2)) déclare que, sauf indication claire du contraire, ces produits ont l'origine préférentielle ... (3)).
 Κροατικό κείμενο
 (Razdoblje: od do (1))
 Izvoznik